Euroopa Liidu L 143/2018\nEuroopa Parlamendi ja nõukogu määrus (EL) 2018/825, 30. mai 2018, millega muudetakse määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed, ning määrust (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed\nEUROOPA PARLAMENDI JA NÕUKOGU MÄÄRUS (EL) 2018/825,\nmillega muudetakse määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed, ning määrust (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed\nLiitu mittekuuluvatest riikidest dumpinguhinnaga ja subsideeritud impordi eest kaitsmise ühiseeskirjad sisalduvad Euroopa Parlamendi ja nõukogu määrustes (EL) 2016/1036 (2) ja (EL) 2016/1037 (3) (edaspidi koos „määrused“). Määrused võeti algselt vastu 1968. aastal ja neid muudeti viimati oluliselt 1996. aastal pärast üldise tolli- ja kaubanduskokkuleppe (GATT) raames toimunud Uruguay vooru lõppemist. Võttes arvesse, et alates nende jõustumisest 1996. aastal oli määrustes tehtud hulk muudatusi, otsustas nõukogu määrused selguse ja ratsionaalsuse huvides kodifitseerida.\nEhkki määruseid on muudetud ja nad on kodifitseeritud, ei ole nende toimimist põhjalikult läbi vaadatud. Komisjon käivitas määruste läbivaatamise selleks, et muu hulgas paremini arvestada 21. sajandi alguse ärivajadusi.\nSelle läbivaatamise järel tuleks määruste teatavaid sätteid muuta, et suurendada läbipaistvust ja prognoositavust, näha ette tulemuslikud vahendid võitluseks kolmandate riikide võetud vastumeetmetega, parandada tulemuslikkust ja tagada määruste tõhusam täitmine ning optimeerida läbivaatamistavasid. Peale selle tuleks määrustesse lisada teatavad tavad, mida on viimastel aastatel dumpinguvastaste ja tasakaalustava tollimaksu alaste uurimiste raames kohaldatud.\nSelleks et suurendada dumpinguvastase ja tasakaalustava tollimaksu alaste uurimiste läbipaistvust ja prognoositavust, tuleks isikuid, keda mõjutab ajutiste dumpinguvastaste ja tasakaalustavate meetmete kehtestamine, eelkõige importijaid, teavitada selliste meetmete eelseisvast kehtestamisest. Lisaks on soovitav, et uurimiste puhul, mille korral ajutiste meetmete kehtestamine ei ole asjakohane, saaksid isikud piisavalt aegsasti sellest teada. Selleks et piirata impordi olulise suurenemise ohtu eelavalikustamise perioodil, peaks komisjon impordi võimaluse korral registreerima. Kui sätestatakse impordi registreerimine eelavalikustamise perioodil, on vaja võtta arvesse, et sellega kaasneb vajadus eelnevalt analüüsida seonduvaid riske ja seda, kui tõenäoline on, et nimetatud asjaolud võiksid kahjustada meetmete parandavat mõju. Lisaks peaks komisjon koguma täiendavaid statistilisi andmeid Euroopa Liidu integreeritud tariifistiku (TARIC) koodide tasandil, et tagada impordi analüüsile nõuetekohane faktiline alus. Kui registreerimine ei ole võimalik ja eelavalikustamise perioodil import suureneb oluliselt veelgi, peaks komisjon seda täiendavat kahju kajastama kahjumarginaalis.\nEnne ajutiste meetmete kehtestamist tuleks eksportijatele või tootjatele anda veidi aega nende individuaalse dumpingumarginaali või tasakaalustava subsiidiumi suuruse arvutamise ja liidu tööstuse kantud kahju kõrvaldamiseks sobiva marginaali kontrollimiseks. Sellisel juhul saaks arvutusvead enne meetmete kehtestamist parandada.\nSelleks et tagada vastumeetmete tulemuslik ennetamine, peaksid liidu tootjad saama toetuda määrustele, kartmata kolmandate riikide vastumeetmeid. Kehtivad sätted näevad erilistel asjaoludel ette uurimise algatamise ka ilma kaebuse laekumiseta, kui on piisavad tõendid dumpingu, tasakaalustavate subsiidiumide, kahju ja põhjusliku seose kohta. Sellised erilised asjaolud peaksid hõlmama ohtu, et kolmandad riigid võtavad vastumeetmeid.\nKui uurimist ei algatata kaebuse alusel, peaks komisjon nõudma liidu tootjatelt uurimise läbiviimiseks vajaliku teabe esitamist tagamaks, et uurimise läbiviimiseks on olemas piisav teave, kui on oht, et kolmas riik võtab vastumeetme.\nKolmandad riigid sekkuvad üha enam toorainekaubandusse, et hoida oma riigi toorained kohalikele allkasutajatele, näiteks kehtestades eksporditollimakse või kasutades kahetisi hinnakujundussüsteeme. Selline sekkumine moonutab kaubandust veelgi. Selle tulemusena ei peegelda toorainekulud asjaomase tooraine pakkumise ja nõudlusega seotud normaalsete turujõudude toimimist. Sellest tulenevalt ei kahjusta liidu tootjaid ainult dumping, vaid võrreldes selliseid meetodeid kasutavate kolmandate riikide allkasutajatega kannatavad nad ka täiendavate kaubandusmoonutuste tõttu. Kaubanduse piisavaks kaitsmiseks tuleks neid moonutusi tollimaksude taseme kindlaksmääramisel nõuetekohaselt arvesse võtta.\nKomisjon peaks tooraine moonutuste olemasolu kontrollima saadud kaebuse ning tööstusliku tooraine ekspordipiirangute Majanduskoostöö ja Arengu Organisatsiooni (OECD) andmebaasi või mõne muu OECD andmebaasi põhjal, millega see andmebaas asendatakse ning milles määratakse kindlaks tooraine moonutused.\nLiidus on tasakaalustavad subsiidiumid vastavalt Euroopa Liidu toimimise lepingu (ELi toimimise leping) artikli 107 lõikele 1 põhimõtteliselt keelatud. Seepärast moonutavad kolmandate riikide makstavad tasakaalustavad subsiidiumid kaubandust eriti. Komisjoni poolt lubatava riigiabi suurust on aja jooksul pidevalt vähendatud. Tasakaalustusmeetmete taseme määramisel ei ole väiksema tollimaksu reegli kohaldamine üldjuhul enam võimalik.\nKui meetmeid pärast aegumise läbivaatamise lõppu ei pikendata, sest nende pikendamiseks vajalikke tingimusi läbivaatamisega seotud uurimise ajal ei tuvastatud, tuleks uurimise ajal tollivormistusega kaupadelt kogutud tollimaksud importijatele tagasi maksta.\nKomisjon peaks algatama asjakohasel juhul vahepealse läbivaatamise, kui liidu tööstuse kulud on rangemate sotsiaalsete ja keskkonnastandardite tõttu suurenenud. Lisaks peaks komisjon algatama vahepealse läbivaatamise, juhul kui olukord ekspordiriikides on muutunud seoses sotsiaalsete ja keskkonnastandarditega. Näiteks kui riik, kelle suhtes kohaldatakse meetmeid, taganeb mitmepoolsetest keskkonnaalastest kokkulepetest ja nende juurde kuuluvatest protokollidest, mille osaline liit on, või käesoleva määruse Ia lisas loetletud Rahvusvahelise Tööorganisatsiooni (ILO) konventsioonidest, võidakse vahepealse läbivaatamisega seotud uurimise tulemusena kehtivate kohustuste heakskiitmine tühistada. Läbivaatamise ulatus sõltub muutuse täpsest laadist. Kõnealuseid vahepealseid läbivaatamisi võib algatada ka ex officio.\nKomisjonil on võimalik võtta vastu tõlgendavad teated, milles esitatakse võimalikele huvitatud isikutele määruste kohaldamise üldiseid suuniseid. Euroopa Liidu Kohtu väljakujunenud kohtupraktika kohaselt ei ole sellised teated õiguslikult siduvad ega muuda liidu õiguse imperatiivseid sätteid. Komisjon kohaldab selliseid teateid võrdse kohtlemise ja õiguspärase ootuse üldiste põhimõtete alusel, kuid ta ei saa nende vastuvõtmisel loobuda kaalutlusõigusest, mis tal on ühise kaubanduspoliitika valdkonnas. Enne selliste teadete vastuvõtmist peaks komisjon viima läbi konsultatsioone kooskõlas Euroopa Liidu lepingu (ELi leping) artikli 11 lõikega 3. Euroopa Parlamendil ja nõukogul on võimalus väljendada oma seisukohti.\nLiidu tootmisharu ei tuleks enam määratleda määrustes sätestatud menetluse algatamise künniste kaudu.\nKomisjon peaks tagama kõigile huvitatud isikutele parima võimaliku juurdepääsu teabele, luues infosüsteemi, mille kaudu huvitatud isikuid teavitatakse, kui uurimistoimikutesse lisatakse uut mittekonfidentsiaalset teavet, ja tehes kõnealuse teabe nimetatud isikutele kättesaadavaks internetipõhise platvormi kaudu.\nKui esialgsetes uurimistes on leitud, et dumpingumarginaal või tasakaalustava subsiidiumi suurus on de minimis künnisest väiksem, tuleks uurimine kohe lõpetada asjaomaste eksportijate suhtes ja nende eksportijate suhtes, kelle suhtes ei korraldata järgnevaid läbivaatamisega seotud uurimisi.\nKomisjon peaks aktsepteerima kohustuse võtmise ettepaneku üksnes siis, kui ta on tulevikuanalüüsile tuginedes veendunud, et see tegelikult kõrvaldab dumpingu kahjuliku mõju.\nKui tingimused kõrvalehoidmise uurimise algatamiseks on täidetud, tuleks import alati registreerida.\nKõrvalehoidmise uurimiste kogemused on mõnikord näidanud, et kuigi asjaomase toote tootjad ei ole seotud kõrvalehoidmisega, on nad seotud tootjaga, kelle suhtes kohaldati algseid meetmeid. Sellistel juhtudel ei tohiks keelduda tootjale vabastuse andmisest vaid põhjusel, et ta on seotud tootjaga, kelle suhtes kohaldati esialgseid meetmeid. Seetõttu tuleks kõrvaldada tingimus, et registreerimise või laiendatud tollimaksu maksmise kohustusest vabastamiseks ei tohiks asjaomase toote tootjad olla seotud ühegi tootjaga, kelle suhtes kohaldati algseid meetmeid. Samuti, kui kõrvalehoidmine toimub liidus, siis ei peaks asjaolu, et importijad on seotud tootjatega, kelle suhtes on võetud meetmed, olema määrav otsustamisel, kas importijale võib anda vabastuse.\nKui liidu tootjate arv on nii suur, et tuleb kasutada valimit, tuleks tootjate valim valida kõikide liidu tootjate, mitte ainult kaebuse esitanud tootjate hulgast.\nMääruse (EL) 2016/1036 artikli 7 lõikes 2a, nagu seda on muudetud käesoleva määrusega, määratletud tooraine moonutuste puhul peaks komisjon viima läbi nimetatud määruse artikli 7 lõikes 2b sätestatud liidu huvide analüüsi. Kui komisjon otsustab tollimaksu taseme kehtestamisel vastavalt nimetatud määruse artiklile 7 kohaldada selle artikli 7 lõiget 2, peaks ta viima läbi liidu huvide analüüsi kooskõlas nimetatud määruse artikliga 21 meetmete põhjal, mis on määratud kindlaks selle artikli 7 lõike 2 alusel.\nLiidu huvide analüüsimisel tuleks arvamuse avaldamise võimalus anda kõikidele liidu tootjatele, mitte üksnes kaebuse esitanuile.\nKomisjoni iga-aastane aruanne Euroopa Parlamendile ja nõukogule määruste rakendamise kohta võimaldab kaubanduse kaitsevahendeid korrapäraselt ja õigeaegselt jälgida. Kõnealuse aruande üle peaks Euroopa Parlamendis toimuma arvamuste vahetus, mis peaks hõlmama ka kaubanduse kaitsevahendite toimimist. Nõukogul peaks olema võimalik arvamuste vahetusel osaleda.\nKomisjon peaks dumpinguvastaste ja tasakaalustava tollimaksu alaste tollimaksude kohaldamist ja kogumist laiendama liikmesriigi mandrilavale või vastavalt Ühinenud Rahvaste Organisatsiooni mereõiguse konventsioonile (UNCLOS) liikmesriigi poolt välja kuulutatud majandusvööndile, tingimusel et toodet, mille suhtes meedet kohaldatakse, kasutatakse ühes neist kahest kohast, eesmärgiga uurida või kasutada merepõhjas ning selle all asuvas maapõues leiduvaid eluta loodusvarasid või toota vee-, hoovuse- või tuuleenergiat, tingimusel et toodet, mille suhtes meetmeid kohaldatakse, tarbitakse seal märkimisväärsetes kogustes. Kavatsus kohaldamist sellisel viisil laiendada peaks olema esitatud uurimise algatamise teates ja sellele tuleks lisada piisavad tõendid. Selleks et tagada käesoleva määruse ühetaolised rakendamistingimused, tuleks komisjonile anda rakendamisvolitused, et täpsustada dumpinguvastaste ja tasakaalustava tollimaksu alaste tollimaksude kohaldamise ja kogumise korda. Neid volitusi tuleks teostada kooskõlas Euroopa Parlamendi ja nõukogu määrusega (EL) nr 182/2011 (4).\nSelleks et ajakohastada tooraine moonutuste määratluste loetelu, lisades täiendavaid tooraine moonutusi, juhul kui tööstusliku tooraine ekspordipiirangute OECD andmebaasis või mõnes OECD andmebaasis, millega see andmebaas asendatakse, määratakse kindlaks tooraine moonutused lisaks neile moonutustele, mis loetelus juba on, peaks komisjonil olema õigus võtta kooskõlas ELi toimimise lepingu artikliga 290 vastu delegeeritud õigusakte tooraine moonutuste loetelu muutmise kohta, millele on osutatud määruse (EL) 2016/1036 artikli 7 lõikes 2a. Lisaks, et tegeleda nõuetekohaselt impordi olulise suurenemisega, mis leiab aset eelavalikustamise perioodil, peaks komisjonil olema lisaks õigus võtta kooskõlas ELi toimimise lepingu artikliga 290 vastu delegeeritud õigusakte seoses eelavalikustamise perioodi kestuse pikendamise või lühendamisega. Eelavalikustamise perioodi tuleks lühendada, kui import oluliselt suureneb, kuid komisjon ei suuda selle vastu midagi ette võtta. Seevastu juhul, kui import ei ole oluliselt suurenenud või kui komisjon suudab selle vastu midagi ette võtta, tuleks eelavalikustamise perioodi pikendada, et tagada prognoositavus liidu ettevõtjate jaoks. On eriti oluline, et komisjon viiks oma ettevalmistava töö käigus läbi asjakohaseid konsultatsioone, sealhulgas ekspertide tasandil, ja et kõnealused konsultatsioonid viidaks läbi kooskõlas 13. aprilli 2016. aasta institutsioonidevahelises parema õigusloome kokkuleppes (5) sätestatud põhimõtetega. Eelkõige selleks, et tagada võrdne osalemine delegeeritud õigusaktide ettevalmistamises, saavad Euroopa Parlament ja nõukogu kõik dokumendid liikmesriikide ekspertidega samal ajal ning nende ekspertidel on süstemaatiline juurdepääs komisjoni eksperdirühmade koosolekutele, millel arutatakse delegeeritud õigusaktide ettevalmistamist.\nMääruseid (EL) 2016/1036 ja (EL) 2016/1037 tuleks seetõttu vastavalt muuta,\nMäärust (EL) 2016/1036 muudetakse järgmiselt.\nArtikli 4 lõike 1 sissejuhatav osa asendatakse järgmisega:\n„1. Käesolevas määruses tuleb mõistet „liidu tootmisharu“ tõlgendada viitena samasuguste toodete liidu tootjatele tervikuna või nendele tootjatele, kelle toodang kokku moodustab põhiosa nende toodete liidu kogutoodangust, välja arvatud järgmistel juhtudel:“.\nlõike 1 esimese lõigu järele lisatakse lõik:\n„Kaebuse võivad esitada ka liidu tootmisharu või liidu tootmisharu nimel tegutsevad füüsilised või juriidilised isikud või iseseisva õigusvõimeta ühingud ühiselt koos ametiühingutega või ametiühingute toetusel. See ei piira liidu tootmisharu võimalust kaebus tagasi võtta.“;\n„1a. Komisjon hõlbustab mitmekesiste ja killustatud, peamiselt väikestest ja keskmise suurusega ettevõtjatest (VKEd) koosnevate tööstussektorite juurdepääsu kaubanduse kaitsevahendile VKEde tugikeskuse abil, näiteks suurendades teadlikkust, jagades üldteavet ja selgitusi menetluste ja kaebuse esitamise kohta ning avaldades kõigis liidu ametlikes keeltes tüüpküsimustikke ja vastates üldistele päringutele, mis ei ole juhtumipõhised.\nVKEde tugikeskus teeb kättesaadavaks representatiivsuse eesmärgil esitatava statistika ja küsimustiku tüüpvormid.“\n„7. Liidu tootjad, ametiühingud, importijad, eksportijad ja neid esindavad ühendused ning kasutajad ja tarbijaorganisatsioonid, kes on endast artikli 5 lõike 10 kohaselt teada andnud, samuti ekspordiriigi esindajad võivad kirjaliku taotluse korral tutvuda kogu teabega, mis ükskõik milline uurimisega seotud isik on kättesaadavaks teinud, välja arvatud liidu või liikmesriikide asutusesisesed dokumendid, kui see teave on nende huvide esitamiseks oluline, ei ole artikli 19 tähenduses konfidentsiaalne ning seda kasutatakse uurimise käigus.“;\n„9. Artikli 5 lõike 9 alusel algatatud menetluse puhul viiakse uurimine võimaluse korral lõpule ühe aasta jooksul. Igal juhul tuleb uurimine lõpetada 14 kuu jooksul pärast selle algatamist kas artikli 8 kohaselt kohustuste kohta tehtud järelduste põhjal või artikli 9 kohaselt lõplike meetmete kohta tehtud järelduste põhjal. Uurimisperioodid kattuvad võimaluse korral eelarveaastaga, seda eriti mitmekesiste ja killustatud, valdavalt VKEdest koosnevate sektorite puhul.“;\n„10. Samasuguse toote liidu tootjad peavad tegema komisjoniga koostööd artikli 5 lõike 6 alusel algatatud uurimistes.\n11. Komisjonil on ärakuulamise eest vastutav ametnik, kelle pädevus ja vastutus on sätestatud komisjoni vastuvõetud volitustes ning kes tagab huvitatud isikute menetlusõiguste tõhusa teostamise.“\n„1. Ajutise tollimaksu võib kehtestada, kui:\non algatatud artikli 5 kohane menetlus;\nsellest on teada antud ja kui huvitatud isikutele on antud piisavad võimalused esitada vastavalt artikli 5 lõikele 10 teavet ja märkusi;\non tehtud esialgne kinnitav otsus dumpingu ja sellest tulenevalt liidu tootmisharule tekitatud kahju kohta, ning\nsekkumine sellise kahju ärahoidmiseks on liidu huvides.\nAjutine tollimaks kehtestatakse kõige varem 60 päeva pärast menetluse algatamist ja tavaliselt mitte hiljem kui seitse kuud, kuid igal juhul mitte hiljem kui kaheksa kuud pärast menetluse algatamist.\nAjutist tollimaksu ei kohaldata kolme nädala jooksul pärast teabe saatmist huvitatud isikutele vastavalt artiklile 19a (eelavalikustamise periood). Sellise teabe andmine ei piira komisjoni võimalusi teha hiljem seotud otsuseid.\nKomisjon hindab läbivaatamise käigus hiljemalt 9. juuniks 2020, kas eelavalikustamise perioodil on import oluliselt suurenenud, ja kui on, kas see on põhjustanud täiendavat kahju liidu tootmisharule vaatamata meetmetele, mida komisjon võis olla võtnud artikli 14 lõike 5a ja artikli 9 lõike 4 põhjal. Eelkõige peab komisjon tuginema artikli 14 lõike 6 alusel kogutud andmetele ja tema käsutuses olevale asjakohasele teabele. Komisjon võtab kooskõlas artikliga 23a vastu delegeeritud õigusakte, et lühendada eelavalikustamise perioodi kestust kahele nädalale impordi olulise suurenemise korral, mis on põhjustanud täiendavat kahju, ja pikendada neljale nädalale, kui import oluliselt suurenenud ei ole.\nKomisjon avaldab oma veebisaidil teabe ajutise tollimaksu kehtestamise kavatsuse ning võimaliku maksumäära kohta samal ajal, kui ta annab huvitatud isikutele artikli 19a kohaselt asjakohast teavet.“;\n„2a. Selle uurimisel, kas dumpingumarginaalist väiksemast tollimaksust piisab kahju kõrvaldamiseks, võtab komisjon arvesse, kas asjaomase tootega seoses eksisteerib tooraine moonutusi.\nKäesoleva lõike tähenduses koosnevad tooraine moonutused järgmistest meetmetest: kahetised hinnakujundussüsteemid, eksporditollimaksud, ekspordi lisatollimaks, ekspordikvoot, ekspordikeeld, fiskaalne ekspordimaks, ekspordiloa nõue, minimaalne ekspordihind, käibemaksutagastuse vähendamine või tühistamine, ekspordi tollivormistuse asukoha piirang, kvalifitseeritud eksportijate loetelu, siseturul müümise kohustus, oma tarbeks kaevandamise kohustus, kui asjaomase tooraine hind on oluliselt väiksem võrreldes hindadega representatiivsetel rahvusvahelistel turgudel.\nKomisjon võtab kooskõlas artikliga 23a vastu delegeeritud õigusakte, et muuta käesolevat määrust, lisades täiendavaid tooraine moonutusi käesoleva lõike teises lõigus osutatud loetellu, juhul kui tööstusliku tooraine ekspordipiirangute OECD andmebaasis või mõnes muus OECD andmebaasis, millega see andmebaas asendatakse, määratakse kindlaks muud liiki meetmed.\nUurimine peab hõlmama kõiki käesoleva lõike teises lõigus määratletud tooraine moonutusi, mille olemasolu kohta on komisjonil artikli 5 kohaselt piisavalt tõendeid.\nKäesoleva määruse tähenduses peaks töötlemata või töödeldud tooraine, sealhulgas energia, mille puhul moonutus on tuvastatud, moodustama vähemalt 17 % asjaomase toote tootmiskuludest. Nimetatud arvutuse jaoks tuleb kasutada tooraine moonutamata hinda, mis on kindlaks määratud representatiivsetel rahvusvahelistel turgudel.\n2b. Kui komisjon saab kogu esitatud teabe alusel selgelt järeldada, et liidu huvides on kehtestada ajutised tollimaksud kooskõlas käesoleva artikli lõikega 2a, siis käesoleva artikli lõiget 2 ei kohaldata. Komisjon küsib huvitatud isikutelt aktiivselt teavet, mis võimaldab tal kindlaks teha, kas kohaldatakse käesoleva artikli lõiget 2 või 2a. Sellega seoses analüüsib komisjon kogu asjakohast teavet, näiteks vaba tootmisvõimsust ekspordiriigis, konkurentsi toorainete pärast ja mõju liidu ettevõtetega seotud tootmisahelatele. Koostöö puudumise korral võib komisjon järeldada, et käesoleva artikli lõike 2a kohaldamine on kooskõlas liidu huvidega. Liidu huvide analüüsi tegemisel kooskõlas artikliga 21 pööratakse sellele küsimusele erilist tähelepanu.\n2c. Kui kahjumarginaal arvutatakse sihthinna alusel, võetakse kasutatava taotletava kasumi kindlaksmääramisel arvesse selliseid tegureid nagu kasumlikkuse tase enne uuritavast riigist pärit impordi suurenemist, kasumlikkuse tase, mis on vajalik kõigi kulude ja investeeringute, teadus- ja arendus- ning uuendustegevuse katmiseks, ning loodetav kasumlikkuse tase tavapärastes konkurentsitingimustes. Selline kasumarginaal ei tohi olla alla 6 %.\n2d. Sihthinna määramisel võetakse nõuetekohaselt arvesse liidu tootmisharu tegelikke tootmiskulusid, mis tulenevad mitmepoolsetest keskkonnalepingutest ja nende protokollidest, mille osaline liit on, või käesoleva määruse Ia lisas loetletud Rahvusvahelise Tööorganisatsiooni (ILO) konventsioonidest. Lisaks võetakse arvesse eespool nimetatud lepingutest ja konventsioonidest tulenevaid tulevasi kulusid, mis ei ole hõlmatud käesoleva artikli lõikega 2c ja mis tekivad liidu tootmisharule meetme kohaldamise perioodil vastavalt artikli 11 lõikele 2.“\n„1. Kui on tehtud esialgne kinnitav otsus dumpingu ja kahju olemasolu kohta, võib komisjon kooskõlas artikli 15 lõikes 2 osutatud nõuandemenetlusega heaks kiita eksportija heastavad vabatahtlikud kohustused revideerida hindu või lõpetada dumpinguhindadega eksport, kui sellega on dumpingu kahjulik mõju kõrvaldatud.\nSellisel juhul ei kohaldata nende kohustuste kehtimise ajal komisjoni poolt artikli 7 lõike 1 kohaselt kehtestatud ajutist tollimaksu või vastavalt olukorrale artikli 9 lõike 4 kohaselt kehtestatud lõplikku tollimaksu selliste asjaomaste toodete impordi suhtes, mille on tootnud äriühingud, kellele on osutatud komisjoni otsuses kohustuste heakskiitmise kohta ja selle hilisemates muudatustes.\nSelliste kohustuste alusel toimuv hinnatõus ei tohi olla suurem sellest, mida on vaja dumpingumarginaali kõrvaldamiseks, ning see peab olema dumpingumarginaalist väiksem, tingimusel et sellest piisab liidu tootmisharule tekitatava kahju kõrvaldamiseks.\nKui uuritakse, kas selliste kohustuste alusel toimuv hinnatõus, mis on dumpingumarginaalist väiksem, oleks piisav kahju kõrvaldamiseks, kohaldatakse vastavalt artikli 7 lõikeid 2a, 2b, 2c ja 2d.“;\n„Välja arvatud erakordsete asjaolude esinemisel, ei või teha kohustuse võtmise ettepanekut hiljem kui viis päeva enne artikli 20 lõike 5 kohast märkuste esitamise tähtaja lõppu, et tagada teistele isikutele võimalus arvamust avaldada.“;\n„3. Kohustuse võtmise ettepanekut ei pea aktsepteerima, kui seda peetakse ebaotstarbekaks, näiteks kui tegelike või potentsiaalsete eksportijate arv on liiga suur, või muudel, sealhulgas üldpoliitilistel põhjustel, mis hõlmavad eelkõige põhimõtteid ja kohustusi, mis on sätestatud mitmepoolsetes keskkonnalepingutes ja nende protokollides, mille osaline liit on, ning käesoleva määruse Ia lisas loetletud ILO konventsioonides. Asjaomasele eksportijale võib põhjendada, miks soovitatakse tema kohustuse võtmise ettepanek tagasi lükata, ning anda võimaluse selle kohta arvamust avaldada. Tagasilükkamise põhjused esitatakse lõplikus otsuses.\n4. Isikutelt, kes teevad kohustuse võtmise ettepaneku, nõutakse kohustuse mittekonfidentsiaalse ja artikli 19 tähenduses sisulise versiooni esitamist, nõnda et seda oleks võimalik teha uurimise huvitatud isikutele ning Euroopa Parlamendile ja nõukogule kättesaadavaks.\nLisaks antakse liidu tootmisharule enne iga sellise kohustuse ettepaneku heakskiitmist võimalus avaldada arvamust kohustuse põhijoonte kohta.“\nArtikli 9 lõiked 3 ja 4 asendatakse järgmisega:\n„3. Artikli 5 lõike 9 kohaselt algatatud menetluse puhul loetakse kahju tavaliselt tühiseks, kui asjaomane import on väiksem artikli 5 lõikes 7 sätestatud mahtudest. Kõnealune menetlus lõpetatakse viivitamata, kui on kindlaks tehtud, et dumpingumarginaal, väljendatuna protsentides, on väiksem kui 2 % ekspordihinnast.\n4. Kui faktide põhjal tuvastatakse lõplikult dumping ja sellest tulenev kahju ning sekkumine vastavalt artiklile 21 on liidu huvides, kehtestab komisjon lõpliku dumpinguvastase tollimaksu, toimides kooskõlas artikli 15 lõikes 3 osutatud kontrollimenetlusega. Kui on kehtestatud ajutised tollimaksud, algatab komisjon kõnealuse menetluse hiljemalt üks kuu enne ajutiste tollimaksude aegumist.\nDumpinguvastase tollimaksu summa ei tohi ületada kindlaksmääratud dumpingumarginaali, kuid see peaks olema nimetatud marginaalist väiksem, tingimusel et sellisest väiksemast tollimaksust piisab liidu tootmisharule tekitatava kahju kõrvaldamiseks. Kohaldatakse vastavalt artikli 7 lõikeid 2a, 2b, 2c ja 2d.\nKui komisjon ei ole importi registreerinud, kuid leiab lõplike meetmete võtmise ajal tema käsutuses oleva kogu asjakohase teabe analüüsimise järel, et eelavalikustamise perioodil on uurimisega seotud import veelgi oluliselt suurenenud, võtab komisjon sellisest suurenemisest põhjustatud täiendavat kahju arvesse kahjumarginaali kindlaksmääramisel perioodi vältel, mis ei ole pikem artikli 11 lõikes 2 osutatud perioodist.“\n„Aegumise läbivaatamine algatatakse, kui taotlus sisaldab piisavalt tõendeid selle kohta, et meetmete kehtivuse lõppemisega võib tõenäoliselt kaasneda dumpingu ja kahju jätkumine või kordumine. Sellisele tõenäosusele võivad viidata näiteks tõendid dumpingu ja kahju jätkumise kohta või selle kohta, et kahju kõrvaldamine tuleneb osaliselt või tervikuna meetmete olemasolust, või selle kohta, et eksportijate olukord või turutingimused on sellised, et need osutavad edasise kahjustava dumpingu tõenäosusele, või selle kohta, et tooraine moonutused jätkuvad.“;\n„Kui lõike 2 alusel algatatud uurimise järel meede aegub, makstakse kõik pärast sellise uurimise algatamist tollivormistusega kaupadelt kogutud tollimaksu summad tagasi tingimusel, et liikmesriigi tolliasutustele esitatakse sellekohane taotlus ja nimetatud asutused otsustavad tagasimaksmise üle kooskõlas liidu tollivaldkonna kohaldatavate õigusaktidega, mis käsitlevad tollimaksude tagasimaksmist ja vähendamist. Nimetatud tagasimaksmisega ei kaasne asjaomastele liikmesriigi tolliasutustele kohustust maksta intressi.“\n„3. Uurimine algatatakse käesoleva artikli kohaselt komisjoni algatusel või liikmesriigi või huvitatud isikute taotlusel, kui on olemas piisavalt tõendeid käesoleva artikli lõikes 1 sätestatud asjaolude kohta. Uurimine algatatakse komisjoni määrusega, millega antakse tolliasutustele ka korraldus import artikli 14 lõike 5 kohaselt registreerida või nõuda tagatisi. Komisjon annab liikmesriikidele teavet, kui huvitatud isik või liikmesriik on esitanud taotluse, milles põhjendatakse uurimise algatamist, ja komisjon on lõpetanud oma sellekohase analüüsi või kui komisjon on ise otsustanud, et tuleb algatada uurimine.“\nlõike 4 esimene, teine, kolmas ja neljas lõik asendatakse järgmisega:\n„4. Importi ei pea artikli 14 lõike 5 kohaselt registreerima ja selle suhtes ei kohaldata meetmeid, kui sellega tegelevad äriühingud, kes on tollimaksust vabastatud.\nTollimaksust vabastamise taotlusi, millele on lisatud nõuetekohased tõendid, esitatakse uurimise algatamist käsitleva komisjoni määrusega kehtestatud tähtaja jooksul.\nKui meetmetest kõrvalehoidmise tava, menetlus või toiming leiab aset väljaspool liitu, võib vabastuse anda asjaomase toote tootjatele, kelle puhul leitakse, et nad ei tegele käesoleva artikli lõigetes 1 ja 2 määratletud kõrvalehoidmisega.\nKui meetmetest kõrvalehoidmise tava, menetlus või toiming leiab aset liidus, võib vabastuse anda importijatele, kes tõendavad, et nad ei tegele käesoleva artikli lõigetes 1 ja 2 määratletud kõrvalehoidmisega.“\n„3. Käesoleva määruse alusel võib vastu võtta erisätteid, eelkõige päritolureeglite ühismääratluse kohta, nagu see on sätestatud Euroopa Parlamendi ja nõukogu määruses (EL) nr 952/2013 (*1), ning dumpinguvastaste tollimaksude kohaldamiseks ja kogumiseks liikmesriigi mandrilaval või vastavalt Ühinenud Rahvaste Organisatsiooni mereõiguse konventsioonile (UNCLOS) liikmesriigi välja kuulutatud majandusvööndis.\n(*1) Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).“"\n„5. Komisjon võib alates uurimise algatamisest ja pärast liikmesriikide õigeaegset teavitamist anda tolliasutustele korralduse võtta kohaseid meetmeid impordi registreerimiseks, et selle impordi suhtes saaks edaspidi alates registreerimise kuupäevast meetmeid kohaldada. Impordi registreerimise nõue kehtestatakse pärast liidu tootmisharu vastavat taotlust, mis sisaldab piisavaid tõendeid, mis sellist sammu põhjendavad. Komisjon võib impordi registreerimise nõude kehtestada ka omal algatusel. Registreerimine algatatakse komisjoni määrusega. Kõnealuses määruses näidatakse selle meetme eesmärk ning asjakohasel juhul ka võimaliku tulevase kohustuse prognoositav summa. Impordi registreerimise nõue kehtestatakse kõige rohkem üheksaks kuuks.“;\n„5a. Komisjon registreerib impordi kooskõlas käesoleva artikli lõikega 5 eelavalikustamise perioodil, mis on sätestatud artiklis 19a, välja arvatud juhul, kui tal on artikli 5 tähenduses piisavaid tõendeid selle kohta, et kas artikli 10 lõike 4 punkti c või punkti d nõuded ei ole täidetud. Registreerimise kohta otsuse tegemisel analüüsib komisjon eeskätt teavet, mida koguti uuritava toote kohta Euroopa Liidu integreeritud tariifistiku (TARIC) koodide moodustamiseks vastavalt käesoleva artikli lõikele 6.“;\n„6. Liikmesriigid esitavad komisjonile iga kuu aruande uurimisaluste ja meetmetega hõlmatud toodete impordi kohta ning käesoleva määruse alusel kogutud tollimaksusummade kohta. Artikli 5 kohase uurimise algatamisel moodustab komisjon uuritava toote kohta TARICi koodid. Liikmesriigid kasutavad neid TARICi koode alates uurimise algatamisest uuritava toote impordi kohta aruannete esitamiseks. Komisjon võib huvitatud isiku spetsiifilise põhjendatud taotluse korral otsustada esitada talle mittekonfidentsiaalse kokkuvõtte asjaomase toote impordi kogumahu ja impordi koguväärtuse kohta.“;\n„8. Kui komisjon kavatseb vastu võtta dokumente, milles antakse võimalikele huvitatud isikutele üldiseid juhiseid käesoleva määruse kohaldamise kohta, korraldatakse ELi lepingu artikli 11 lõike 3 kohane avalik konsultatsioon. Oma arvamused võivad esitada ka Euroopa Parlament ja nõukogu.“\nMandrilava või majandusvöönd\n1. Dumpinguvastase tollimaksu võib kehtestada ka iga dumpinguhinnaga toote suhtes, mida tuuakse märkimisväärsetes kogustes tehissaarele, paiksetesse või ujuvatesse rajatistesse või muudesse struktuuridesse, mis asuvad liikmesriigi mandrilaval või vastavalt UNCLOSi liikmesriigi välja kuulutatud majandusvööndis, kui selline tegevus tekitaks kahju liidu tootmisharule. Komisjon võtab vastu rakendusakti, milles sätestatakse sellise tollimaksukohustuse tekkimise tingimused, sellistest toodetest teavitamise ja nende deklareerimise kord ning tollimaksu maksmise kord, sealhulgas sissenõudmine, tagasimaksmine ja vähendamine (tollimeede). Nimetatud rakendusakt võetakse vastu kooskõlas artikli 15 lõikes 3 osutatud kontrollimenetlusega.\n2. Komisjon kehtestab lõikes 1 osutatud tollimaksu üksnes alates lõikes 1 osutatud tollimeetme rakendamise kuupäevast. Komisjon teavitab kõiki ettevõtjaid tollimeetme rakendamisest teate avaldamisega Euroopa Liidu Teatajas.“\n„1. Kui liidu tootjaid, eksportijaid, importijaid, tooteliike või tehinguid on palju, võib uurimine piirduda mõistliku hulga isikute, toodete või tehingutega, kasutades valiku ajal kättesaadava teabe põhjal statistiliselt õigeid valimeid, või suurima representatiivse toodangu-, müügi- või ekspordimahuga, mida on ettenähtud aja jooksul võimalik uurida.\n2. Isikute, tooteliikide või tehingute lõplik valik kõnealuste väljavõttelist uuringut käsitlevate sätete alusel jääb komisjoni ülesandeks. Selleks aga, et valim oleks representatiivne, on eelistatav, et valimid koostatakse asjaomaste isikutega konsulteerides ja nende nõusolekul, tingimusel et sellised isikud annavad endast teada ja teevad piisava teabe kättesaadavaks ühe nädala jooksul alates uurimise algatamisest.“\nEsialgses etapis antav teave\n1. Liidu tootjad, importijad ja eksportijad, neid esindavad ühendused ning ekspordiriikide esindajad võivad taotleda teavet ajutise tollimaksu kavandatava kehtestamise kohta. Sellise teabe taotlus esitatakse kirjalikult algatamisteates kindlaks määratud tähtaja jooksul. Sellist teavet antakse nimetatud isikutele kolm nädalat enne ajutise tollimaksu kehtestamist. Selline teave hõlmab järgmist: ettepanekukohaste tollimaksude kokkuvõtet üksnes teavitamise eesmärgil ning dumpingumarginaali ja liidu tootmisharule tekitatud kahju kõrvaldamiseks piisava marginaali arvutamise üksikasju, võttes nõuetekohaselt arvesse artiklis 19 sätestatud konfidentsiaalsuskohustuste järgimise vajadust. Teabe saajail on alates sellise teabe esitamisest aega kolm tööpäeva, et avaldada arvamust arvutuste täpsuse kohta.\n2. Juhtudel, kui ei kavatseta kehtestada ajutist tollimaksu, vaid soovitakse jätkata uurimist, teavitatakse huvitatud isikuid tollimaksu kehtestamata jätmisest kolm nädalat enne artikli 7 lõikes 1 ajutise tollimaksu kehtestamiseks ette nähtud tähtaega.“\n„2. Selleks et komisjonil oleks kindel alus kõikide seisukohtade ja kogu teabe arvesse võtmiseks selle üle otsustamisel, kas meetmete kehtestamine on liidu huvides või mitte, võivad liidu tootjad, ametiühingud, importijad ja neid esindavad ühendused, kasutajate esindajad ja tarbijaid esindavad organisatsioonid dumpinguvastase uurimise algatamise teates kindlaks määratud tähtaja jooksul endast komisjonile teada anda ja teavet esitada. Selline teave või selle kokkuvõte tehakse kättesaadavaks teistele käesolevas artiklis nimetatud isikutele ja neil on õigus nimetatud teabele vastata.“;\n„4. Isikud, kes on toiminud lõike 2 kohaselt, võivad esitada arvamusi mis tahes ajutiste tollimaksude kohaldamise kohta. Et neid arvesse võetaks, peavad arvamused laekuma 15 päeva jooksul alates selliste meetmete kohaldamise kuupäevast ning arvamused või nende kokkuvõtted tehakse kättesaadavaks teistele isikutele, kellel on õigus arvamustele vastata.“\n„1. Komisjon esitab Euroopa Parlamendile ja nõukogule igal aastal aruande käesoleva määruse kohaldamise ja rakendamise kohta, pöörates nõuetekohast tähelepanu konfidentsiaalse teabe kaitsele artikli 19 tähenduses.\nNimetatud aruanne hõlmab teavet ajutiste ja lõplike meetmete kohaldamise kohta, uurimiste lõpetamise kohta ilma meetmeid võtmata, kohustuste, kordusuurimiste, läbivaatamiste, oluliste moonutuste ja kontrollkäikude kohta ning niisuguste eri organite tegevuse kohta, kes vastutavad järelevalve tegemise eest käesoleva määruse rakendamise ja sellest tulenevate kohustuste täitmise üle. Samuti hõlmab aruanne kaubanduse kaitsevahendite kasutamist kolmandate riikide poolt liidu vastu ning kehtestatud meetmete kohta esitatud kaebusi. Aruanne hõlmab ka komisjoni kaubanduse peadirektoraadi ärakuulamise eest vastutava ametniku ja VKEde tugikeskuse tegevust seoses käesoleva määruse kohaldamisega.\nAruandes käsitletakse ka seda, kuidas on uurimisel kaalutud ja arvesse võetud sotsiaalseid ja keskkonnastandardeid. Kõnealused standardid hõlmavad standardeid, mis sisalduvad mitmepoolsetes keskkonnalepingutes, mille osaline liit on, ning käesoleva määruse Ia lisas loetletud ILO konventsioonides ja ekspordiriigi samaväärsetes õigusaktides.“;\n„4. 9. juuniks 2023 ja seejärel iga viie aasta järel esitab komisjon Euroopa Parlamendile ja nõukogule aruande artikli 7 lõike 2a, artikli 8 lõike 1 ja artikli 9 lõike 4 kohaldamise läbivaatamise kohta ning sealhulgas hinnangu nende kohaldamise kohta. Sellele läbivaatamisaruandele võib vajaduse korral lisada seadusandliku ettepaneku.“\n2. Artikli 7 lõikes 1 osutatud õigus võtta vastu delegeeritud õigusakte antakse komisjonile kaheks aastaks alates 8. juunist 2018 ja seda saab kasutada ainult üks kord.\nArtikli 7 lõikes 2a osutatud õigus võtta vastu delegeeritud õigusakte antakse komisjonile viieks aastaks alates 8. juunist 2018. Komisjon esitab delegeeritud volituste kohta aruande hiljemalt üheksa kuud enne viieaastase tähtaja möödumist. Volituste delegeerimist pikendatakse automaatselt samaks ajavahemikuks, välja arvatud juhul, kui Euroopa Parlament või nõukogu esitab selle suhtes vastuväite hiljemalt kolm kuud enne iga ajavahemiku lõppemist.\n3. Euroopa Parlament ja nõukogu võivad artikli 7 lõigetes 1 ja 2a osutatud volituste delegeerimise igal ajal tagasi võtta. Tagasivõtmise otsusega lõpetatakse otsuses nimetatud volituste delegeerimine. Otsus jõustub järgmisel päeval pärast selle avaldamist Euroopa Liidu Teatajas või otsuses nimetatud hilisemal kuupäeval. See ei mõjuta juba jõustunud delegeeritud õigusaktide kehtivust.\n6. Artikli 7 lõigete 1 ja 2a alusel vastu võetud delegeeritud õigusakt jõustub üksnes juhul, kui Euroopa Parlament ega nõukogu ei ole kahe kuu jooksul pärast õigusakti teatavakstegemist Euroopa Parlamendile ja nõukogule esitanud selle suhtes vastuväidet või kui Euroopa Parlament ja nõukogu on enne selle tähtaja möödumist komisjonile teatanud, et nad ei esita vastuväidet. Euroopa Parlamendi või nõukogu algatusel pikendatakse seda tähtaega kahe kuu võrra.\nMäärust (EL) 2016/1037 muudetakse järgmiselt.\nArtikli 9 lõike 1 sissejuhatav osa asendatakse järgmisega:\n„1. Käesolevas määruses tuleb mõistet „liidu tootmisharu“ tõlgendada viitena liidu samasuguste toodete tootjaile tervikuna või neile tootjaile, kelle toodang moodustab ühtekokku põhiosa liidu nende toodete kogutoodangust, välja arvatud järgmistel juhtudel:“.\nlõike 1 esimese lõigu järele lisatakse järgmine lõik:\n„1a. Komisjon hõlbustab mitmekesiste ja killustatud, peamiselt väikestest ja keskmise suurusega ettevõtjatest (VKEd) koosnevate tööstussektorite juurdepääsu kaubanduse kaitsevahendile VKEdele pühendatud tugikeskuse abil, näiteks suurendades teadlikkust vahendist, jagades üldteavet ja selgitusi menetluste ja kaebuse esitamise kohta ning avaldades kõigis liidu ametlikes keeltes tüüpküsimustikke ja vastates üldistele päringutele, mis ei ole juhtumipõhised.\n„7. Liidu tootjad, päritolu- ja/või ekspordiriigi valitsus, ametiühingud, importijad, eksportijad ja neid esindavad ühendused ning kasutajad ja tarbijaorganisatsioonid, kes on endast artikli 10 lõike 12 teise lõigu kohaselt teada andnud, võivad kirjaliku taotluse esitamise korral tutvuda kogu teabega, mille ükskõik milline uurimise osaline on komisjonile kättesaadavaks teinud, välja arvatud liidu või liikmesriikide asutusesisesed dokumendid, kui see teave on nende huvide kaitsmiseks oluline ega ole konfidentsiaalne artikli 29 tähenduses ning seda kasutatakse uurimise käigus.“;\n„9. Artikli 10 lõike 11 alusel algatatud menetluse puhul viiakse uurimine võimaluse korral lõpule ühe aasta jooksul. Igal juhul tuleb uurimine lõpetada 13 kuu jooksul pärast selle algatamist kas artikli 13 kohaselt kohustuste kohta tehtud järelduste põhjal või artikli 15 kohaselt lõplike meetmete kohta tehtud järelduste põhjal. Uurimisperioodid kattuvad võimaluse korral eelarveaastaga, seda eriti mitmekesiste ja killustatud, valdavalt VKEdest koosnevate sektorite puhul.“;\n„11. Samasuguste toodete liidu tootjad peavad tegema komisjoniga koostööd artikli 10 lõike 8 alusel algatatud uurimistes.\n12. Komisjoni juures alustab tööd ärakuulamise eest vastutav ametnik, kelle pädevus ja vastutus on sätestatud komisjoni vastuvõetud volitustes ning kes tagab huvitatud isikute menetlusõiguste tõhusa teostamise.“\non algatatud artikli 10 kohane menetlus;\nsellest on teada antud ja kui huvitatud isikutele on antud piisavad võimalused esitada vastavalt artikli 10 lõike 12 teisele lõigule teavet ja märkusi;\non tehtud esialgne kinnitav otsus, et imporditud toode saab tasakaalustavatest subsiidiumidest kasu ja põhjustab sellega liidu tootmisharule kahju, ning\nsellise kahju ärahoidmiseks vajalik sekkumine on liidu huvides.\nAjutine tollimaks kehtestatakse kõige varem 60 päeva, ent mitte hiljem kui üheksa kuud pärast menetluse algatamist.\nAjutise tasakaalustava tollimaksu summa vastab esialgselt tuvastatud tasakaalustavate subsiidiumide kogusummale.\nKui komisjon saab kogu esitatud teabe alusel selgelt ajutiselt järeldada, et liidu huvides ei ole kehtestada ajutine tollimaks selles summas, määratakse ajutise tasakaalustava tollimaksu summa selliselt, et sellest piisaks liidu tootmisharule tekitatava kahju kõrvaldamiseks, kui see on tasakaalustatavate subsiidiumide kogusummast väiksem.\nAjutist tollimaksu ei kohaldata kolme nädala jooksul pärast teabe saatmist huvitatud isikutele vastavalt artiklile 29a (eelavalikustamise periood). Sellise teabe andmine ei piira komisjoni võimalusi teha hiljem seotud otsuseid.\nKomisjon otsustab läbivaatamise käigus hiljemalt 9. juuniks 2020, kas eelavalikustamise perioodi ajal on import oluliselt suurenenud, ja kui selline suurenemine on aset leidnud, kas see on põhjustanud täiendavat kahju liidu tootmisharule vaatamata meetmetele, mida komisjon võis olla võtnud artikli 24 lõike 5a ja artikli 15 lõike 1 põhjal. Eelkõige peab komisjon tuginema artikli 24 lõike 6 alusel kogutud andmetele ja tema käsutuses olevale asjakohasele teabele. Komisjon võtab kooskõlas artikliga 32b vastu delegeeritud õigusakti, et lühendada eelavalikustamise perioodi kestust kahele nädalale impordi olulise suurenemise korral, mis on põhjustanud täiendavat kahju, ja pikendada neljale nädalale, kui import oluliselt suurenenud ei ole.\nKomisjon avaldab oma veebisaidil teabe ajutise tollimaksu kehtestamise kavatsuse ning võimaliku maksumäära kohta samal ajal, kui ta esitab huvitatud isikutele artikli 29a kohase teabe.“;\n„1a. Kui kahjumarginaal arvutatakse sihthinna alusel, võetakse kasutatava taotletava kasumi kindlaksmääramisel arvesse selliseid tegureid nagu kasumlikkuse tase enne uuritavast riigist pärit impordi suurenemist, kasumlikkuse tase, mis on vajalik kõigi kulude ja investeeringute, teadus- ja arendus- ning uuendustegevuse katmiseks, ning loodetav kasumlikkuse tase tavapärastes konkurentsitingimustes. Selline kasumarginaal ei tohi olla alla 6 %.\n1b. Sihthinna määramisel võetakse nõuetekohaselt arvesse liidu tootmisharu tegelikke tootmiskulusid, mis tulenevad mitmepoolsetest keskkonnalepingutest ja nende protokollidest, mille osaline liit on, ning käesoleva määruse Ia lisas loetletud Rahvusvahelise Tööorganisatsiooni (ILO) konventsioonidest. Lisaks võetakse arvesse eespool nimetatud lepingutest ja konventsioonidest tulenevaid tulevasi kulusid, mis ei ole hõlmatud käesoleva artikli lõikega 1a ja mis tekivad liidu tootmisharule meetme kohaldamise perioodil vastavalt artikli 18 lõikele 1.“\n„1. Kui esialgne kinnitav otsus subsideerimise ja kahju olemasolu kohta on tehtud, võib komisjon kooskõlas artikli 25 lõikes 2 osutatud nõuandemenetlusega heaks kiita heastavad vabatahtlikud kohustused, mille järgi:\npäritolu- ja/või ekspordiriik nõustub lõpetama või piirama subsiidiumi või võtma teisi meetmeid selle mõju suhtes või\nmis tahes eksportija võtab endale kohustuse korrigeerida oma hindu või lõpetada kõnealusesse piirkonda eksport, mille eest saadakse tasakaalustatavaid subsiidiume, nii et komisjon veendub, et subsiidiumide kahjustav mõju on kõrvaldatud.\nSellisel juhul ei kohaldata nende kohustuste kehtimise ajal komisjoni poolt artikli 12 lõike 3 kohaselt kehtestatud ajutist tollimaksu või vastavalt olukorrale artikli 15 lõike 1 kohaselt kehtestatud lõplikku tollimaksu selliste asjaomaste toodete impordi suhtes, mille on tootnud äriühingud, kellele on osutatud komisjoni otsuses kohustuste heakskiitmise kohta ja selle hilisemates muudatustes.\nSelliste kohustuste alusel toimuv hinnatõus ei tohi olla suurem, kui on vaja tasakaalustava subsiidiumi arvessevõtmiseks.\nKui komisjon saab kogu esitatud teabe alusel selgelt ajutiselt järeldada, et liidu huvides ei ole kehtestada nimetatud kohustuste raames hinnatõusu kooskõlas käesoleva artikli lõike 1 kolmanda lõiguga, on selliste kohustuste raames määratav hinnatõus väiksem kui tasakaalustavate subsiidiumide summa, tingimusel et sellest piisab liidu tootmisharule tekkiva kahju kõrvaldamiseks.“;\n„Välja arvatud erakordsete asjaolude esinemisel, ei või teha kohustuse võtmise ettepanekut hiljem kui viis päeva enne artikli 30 lõike 5 kohast märkuste esitamise tähtaja lõppu, et tagada teistele isikutele võimalus arvamust avaldada.“;\n„3. Kohustuse võtmise ettepanekut ei pea aktsepteerima, kui seda peetakse ebaotstarbekaks, näiteks kui tegelike või potentsiaalsete eksportijate arv on liiga suur, või muudel, sealhulgas üldpoliitilistel põhjustel, mis hõlmavad eelkõige põhimõtteid ja kohustusi, mis on sätestatud mitmepoolsetes keskkonnalepingutes ja nende protokollides, mille osaline liit on, ning käesoleva määruse Ia lisas loetletud ILO konventsioonides. Asjaomasele eksportijale ja/või päritolu- ja/või ekspordiriigile võib põhjendada, miks soovitatakse tema kohustuse võtmise ettepanek tagasi lükata, ning anda võimaluse selle kohta arvamust avaldada. Tagasilükkamise põhjused esitatakse lõplikus otsuses.\n4. Isikutelt, kes teevad kohustuse võtmise ettepaneku, nõutakse kohustuse mittekonfidentsiaalse ja artikli 29 tähenduses sisulise versiooni esitamist, nõnda et seda oleks võimalik teha uurimise huvitatud isikutele ning Euroopa Parlamendile ja nõukogule kättesaadavaks.\nArtikli 14 lõige 5 asendatakse järgmisega:\n„5. Tasakaalustavate subsiidiumide summa loetakse olevat de minimis, kui see on alla 1 % väärtusest. Arenguriikidest lähtuva impordi uurimisel on de minimis künnis 2 % väärtusest.“\n„Tasakaalustava tollimaksu summa ei tohi ületada tuvastatud tasakaalustavate subsiidiumide summat.\nKui komisjon saab kogu esitatud teabe alusel selgelt järeldada, et liidu huvides ei ole kehtestada nimetatud meetme summat kooskõlas kolmanda lõiguga, määratakse väiksem tasakaalustava tollimaksu summa, tingimusel et sellest piisab liidu tootmisharule tekkiva kahju kõrvaldamiseks.\nKui komisjon ei ole importi registreerinud, kuid leiab lõplike meetmete võtmise ajal tema käsutuses oleva kogu asjakohase teabe analüüsimise järel, et eelavalikustamise perioodi ajal on uurimisega seotud import veelgi oluliselt suurenenud, võtab komisjon sellisest suurenemisest põhjustatud täiendavat kahju arvesse kahjumarginaali kindlaksmääramisel perioodi vältel, mis ei ole pikem artikli 18 lõikes 1 osutatud perioodist.“\nArtikli 18 lõikesse 1 lisatakse järgmine lõik:\n„Kui käesoleva artikli alusel algatatud uurimise järel meede aegub, makstakse kõik pärast sellise uurimise algatamist tollivormistusega kaupadelt kogutud tollimaksu summad tagasi tingimusel, et liikmesriigi tolliasutustele esitatakse sellekohane taotlus ja nimetatud asutused otsustavad tagasimaksmise üle kooskõlas kohaldatavate liidu tollivaldkonna õigusaktidega, mis käsitlevad tollimaksude tagasimaksmist ja vähendamist. Nimetatud tagasimaksmisega ei kaasne asjaomastele liikmesriigi tolliasutustele kohustust maksta intressi.“\n„4. Uurimine algatatakse käesoleva artikli kohaselt komisjoni algatusel või liikmesriigi või mis tahes huvitatud isiku taotlusel, kui on olemas piisavalt tõendeid käesoleva artikli lõigetes 1, 2 ja 3 sätestatud asjaolude kohta. Uurimine algatatakse komisjoni määrusega, millega antakse tolliasutustele ka korraldus import artikli 24 lõike 5 kohaselt registreerida või nõuda tagatisi. Komisjon annab liikmesriikidele teavet, kui huvitatud isik või liikmesriik on esitanud taotluse, milles põhjendatakse uurimise algatamist, ja komisjon on lõpetanud oma sellekohase analüüsi või kui komisjon on ise määranud kindlaks, et tuleb algatada uurimine.“;\nlõike 6 teine ja kolmas lõik asendatakse järgmisega:\n„Kui meetmetest kõrvalehoidmise tava, menetlus või toiming leiab aset väljaspool liitu, võib vabastuse anda asjaomase toote tootjatele, kelle puhul leitakse, et nad ei tegele käesoleva artikli lõikes 3 määratletud kõrvalehoidmisega.\nKui meetmetest kõrvalehoidmise tava, menetlus või toiming leiab aset liidus, võib vabastuse anda importijatele, kes tõendavad, et nad ei tegele käesoleva artikli lõikes 3 määratletud kõrvalehoidmisega.“\n„3. Käesoleva määruse alusel võib vastu võtta erisätteid, eelkõige päritolureeglite ühismääratluse kohta, nagu see on määratletud Euroopa Parlamendi ja nõukogu määruses (EL) nr 952/2013 (*3), ning tasakaalustava tollimaksu kohaldamiseks ja kogumiseks liikmesriigi mandrilaval või Ühinenud Rahvaste Organisatsiooni mereõiguse konventsiooni (UNCLOS) alusel liikmesriigi välja kuulutatud majandusvööndis.\n(*3) Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).“;"\n„5. Komisjon võib alates uurimise algatamisest ja pärast liikmesriikide õigeaegset teavitamist anda tolliasutustele korralduse võtta kohaseid meetmeid impordi registreerimiseks, et selle impordi suhtes saaks meetmeid kohaldada edaspidi alates registreerimise kuupäevast. Impordi registreerimise nõue kehtestatakse pärast liidu tootmisharu vastavat taotlust, mis sisaldab piisavaid tõendeid, mis sellist sammu põhjendavad. Komisjon võib impordi registreerimise nõude kehtestada ka omal algatusel. Registreerimine algatatakse komisjoni määrusega. Sellises määruses näidatakse nimetatud meetme eesmärk ning asjakohasel juhul ka võimaliku tulevase kohustuse prognoositav summa. Impordi registreerimise nõue kehtestatakse kõige rohkem üheksaks kuuks.“;\n„5a. Komisjon registreerib impordi kooskõlas käesoleva artikli lõikega 5 eelavalikustamise perioodil, mis on sätestatud artiklis 29a, välja arvatud juhul, kui tal on artikli 10 tähenduses piisavaid tõendeid selle kohta, et kas artikli 16 lõike 4 punkti c või d nõuded ei ole täidetud. Registreerimise kohta otsuse tegemisel analüüsib komisjon eeskätt teavet, mida koguti uuritava toote kohta Euroopa Liidu integreeritud tariifistiku (TARIC) koodide moodustamiseks vastavalt käesoleva artikli lõikele 6.“;\n„6. Liikmesriigid esitavad komisjonile iga kuu aruande uurimisaluste ja meetmetega hõlmatud toodete impordi kohta ning käesoleva määruse alusel kogutud tollimaksusummade kohta. Artikli 10 kohase uurimise algatamisel moodustab komisjon uuritava toote kohta TARICi koodid. Liikmesriigid kasutavad neid TARICi koode alates uurimise algatamisest uuritava toote impordi kohta aruannete esitamiseks. Komisjon võib huvitatud isiku spetsiifilise põhjendatud taotluse korral otsustada esitada talle mittekonfidentsiaalse kokkuvõtte asjaomase toote impordi kogumahu ja impordi koguväärtuse kohta.“;\n„8. Kui komisjon kavatseb vastu võtta dokumente, milles antakse võimalikele huvitatud isikutele käesoleva määruse kohaldamise üldiseid juhiseid, korraldatakse ELi lepingu artikli 11 lõike 3 kohane avalik konsultatsioon. Oma arvamused võivad esitada ka Euroopa Parlament ja nõukogu.“\nLiikmesriigi mandrilava või majandusvöönd\n1. Tasakaalustava tollimaksu võib kehtestada ka subsideeritud toodete suhtes, mida tuuakse märkimisväärsetes kogustes sisse tehissaarele, paiksetesse või ujuvatesse rajatistesse või muudesse struktuuridesse, mis asuvad liikmesriigi mandrilaval või vastavalt Ühinenud Rahvaste Organisatsiooni mereõiguse konventsioonile (UNCLOS) liikmesriigi välja kuulutatud majandusvööndis, kui selline tegevus võib tekitada kahju liidu tootmisharule. Komisjon võtab vastu rakendusakti, milles sätestatakse sellise tollimaksukohustuse tekkimise tingimused, sellistest toodetest teavitamise ja nende deklareerimise kord ning sellise tollimaksu maksmise kord, sealhulgas sissenõudmine, tagasimaksmine ja vähendamine (tollimeede). Nimetatud rakendusakt võetakse vastu kooskõlas artikli 25 lõikes 3 osutatud kontrollimenetlusega.\n2. Komisjon kehtestab lõikes 1 osutatud tollimaksu üksnes alates lõikes 1 osutatud tollimeetme rakendamise kuupäevast. Komisjon teavitab kõiki ettevõtjaid tollimeetme käivitumisest vastava teate avaldamisega Euroopa Liidu Teatajas.“\nArtikli 27 lõiked 1 ja 2 asendatakse järgmisega:\n„1. Juhul kui liidu tootjaid, eksportijaid, importijaid, tooteliike või tehinguid on palju, võib uurimine piirduda mõistliku hulga isikute, toodete või tehingutega, kasutades valiku ajal kättesaadava teabe põhjal statistiliselt õigeid valimeid, või suurima representatiivse toodangu-, müügi- või ekspordimahuga, mida on nende käsutuses oleva aja jooksul võimalik uurida.\n2. Isikute, tooteliikide või tehingute lõplik valik kõnealuste väljavõttelist uuringut käsitlevate sätete alusel jääb komisjoni ülesandeks. Selleks et valim oleks representatiivne, on eelistatav, et valimid koostatakse asjaomaste isikutega konsulteerides ja nende nõusolekul, tingimusel et sellised isikud annavad endast teada ja teevad piisava teabe kättesaadavaks ühe nädala jooksul alates uurimise algatamisest.“\n1. Liidu tootjad, importijad ja eksportijad, neid esindavad ühendused ning päritolu- ja/või ekspordiriigi esindajad võivad taotleda teavet ajutise tollimaksu kavandatava kehtestamise kohta. Sellise teabe taotlus esitatakse kirjalikult algatamisteates kindlaks määratud tähtaja jooksul. Sellist teavet antakse nimetatud isikutele kolm nädalat enne ajutise tollimaksu kehtestamist. Selline teave hõlmab ettepanekukohaste tollimaksude kokkuvõtet üksnes teavitamise eesmärgil ning tasakaalustava subsiidiumi suuruse ja liidu tootmisharule põhjustatud kahju kõrvaldamiseks piisava marginaali arvutamise üksikasju, võttes nõuetekohaselt arvesse artiklis 29 sätestatud konfidentsiaalsuskohustuste järgimise vajadust. Isikutel on alates sellise teabe esitamisest aega kolm tööpäeva avaldada arvamust arvutuste täpsuse kohta.\n2. Juhtudel, kui ajutist tollimaksu kehtestada ei kavatseta, vaid soovitakse jätkata uurimist, teavitatakse huvitatud isikuid tollimaksu kehtestamata jätmisest kolm nädalat enne artikli 12 lõikes 1 ajutise tollimaksu kehtestamiseks ettenähtud tähtaega.“\n„2. Selleks et ametiasutustel oleks kindel alus kõikide seisukohtade ja kogu teabe arvesse võtmiseks selle üle otsustamisel, kas meetmete kehtestamine on liidu huvides või mitte, võivad liidu tootjad, ametiühingud, importijad ja neid esindavad ühendused, kasutajate esindajad ja tarbijaid esindavad organisatsioonid tasakaalustavat tollimaksu käsitleva uurimise algatamise teates kindlaks määratud tähtaja jooksul endast komisjonile teada anda ning teavet esitada. Selline teave või selle kokkuvõte tehakse kättesaadavaks teistele käesolevas artiklis nimetatud isikutele, kellel on õigus teabele vastata.“;\n„4. Isikud, kes on toiminud lõike 2 kohaselt, võivad avaldada arvamust ajutiste tollimaksude kohaldamise kohta. Selleks et arvamusi arvesse võetaks, peavad need laekuma 15 päeva jooksul alates selliste meetmete kohaldamise kuupäevast ning arvamused või nende kokkuvõtted tehakse kättesaadavaks teistele isikutele, kellel on seejärel õigus arvamustele vastata.“\n1. Komisjon esitab Euroopa Parlamendile ja nõukogule igal aastal aruande käesoleva määruse kohaldamise ja rakendamise kohta, pöörates nõuetekohast tähelepanu konfidentsiaalse teabe kaitsele artikli 29 tähenduses.\nAruandes käsitletakse ka seda, kuidas on uurimisel kaalutud ning arvesse võetud sotsiaalseid ja keskkonnastandardeid. Kõnealused standardid hõlmavad standardeid, mis sisalduvad mitmepoolsetes keskkonnalepingutes, mille osaline liit on, ning käesoleva määruse Ia lisas loetletud ILO konventsioonides ja ekspordiriigi samaväärsetes õigusaktides.\n2. 9. juuniks 2023 ja seejärel iga viie aasta järel esitab komisjon Euroopa Parlamendile ja nõukogule aruande artikli 12 lõike 1 kolmanda ja neljanda lõigu, artikli 13 lõike 1 kolmanda ja neljanda lõigu ja artikli 15 lõike 1 kolmanda ja neljanda lõigu kohaldamise läbivaatamise kohta ning sealhulgas hinnangu nende kohaldamise kohta. Sellele läbivaatamisaruandele võib vajaduse korral lisada seadusandliku ettepaneku.\n2. Artikli 12 lõikes 1 osutatud õigus võtta vastu delegeeritud õigusakte antakse komisjonile kaheks aastaks alates 8. juunist 2018 ja seda saab kasutada ainult üks kord.\n3. Euroopa Parlament ja nõukogu võivad artikli 12 lõikes 1 osutatud volituste delegeerimise igal ajal tagasi võtta. Tagasivõtmise otsusega lõpetatakse otsuses nimetatud volituste delegeerimine. Otsus jõustub järgmisel päeval pärast selle avaldamist Euroopa Liidu Teatajas või otsuses nimetatud hilisemal kuupäeval. See ei mõjuta juba jõustunud delegeeritud õigusaktide kehtivust.\n6. Artikli 12 lõike 1 alusel vastu võetud delegeeritud õigusakt jõustub üksnes juhul, kui Euroopa Parlament ega nõukogu ei ole kahe kuu jooksul pärast õigusakti teatavakstegemist Euroopa Parlamendile ja nõukogule esitanud selle suhtes vastuväidet või kui Euroopa Parlament ja nõukogu on enne selle tähtaja möödumist komisjonile teatanud, et nad ei esita vastuväidet. Euroopa Parlamendi või nõukogu algatusel pikendatakse seda tähtaega kahe kuu võrra.\nKäesoleva määruse lisa lisatakse määrustele (EL) 2016/1036 ja (EL) 2016/1037 Ia lisana.\nKäesolevat määrust kohaldatakse kõigi uurimiste suhtes, mille kohta on pärast käesoleva määruse jõustumist avaldatud Euroopa Liidu Teatajas algatamisteade kas määruse (EL) 2016/1036 artikli 5 lõike 9 või määruse (EÜ) 2016/1037 artikli 10 lõike 11 alusel.\n(1) Euroopa Parlamendi 16. aprilli 2014. aasta seisukoht (ELT C 443, 22.12.2017, lk 934) ja nõukogu 16. aprilli 2018. aasta esimese lugemise seisukoht (Euroopa Liidu Teatajas seni avaldamata). Euroopa Parlamendi 29. mai 2018. aasta seisukoht (Euroopa Liidu Teatajas seni avaldamata).\n(2) Euroopa Parlamendi ja nõukogu 8. juuni 2016. aasta määrus (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (ELT L 176, 30.6.2016, lk 21).\n(3) Euroopa Parlamendi ja nõukogu 8. juuni 2016. aasta määrus (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed (ELT L 176, 30.6.2016, lk 55).\nKÄESOLEVAS MÄÄRUSES OSUTATUD ILO KONVENTSIOONID\nLapsele sobimatu töö ja muu talle sobimatu tegevuse viivitamatu keelustamise konventsioon, nr 182 (1999).“


Posid ja ideid fotolammutamiseks merel\nSummer - aeg imesid, see on kogu imeline vähe elu. See on raske konkureerida selliste ekspressiooni. Enamasti suvehooajaks on meil võimalik kogeda ja tunda nii palju positiivseid hetki ja rõõmud oma mälestusi ja maitse kestab ülejäänud aasta. Suveaeg on alati võluv ja annab inspiratsiooni, lootust midagi erilist. Võtke neid tundeid kaunil mere fotosessiooni.\nAga lüüa tulemus tõuseb korral, on vaja läheneda läbi fotosessioone, validesideed ja tekitab. Merefotograafia jaoks on olemas erinevad kriteeriumid.\nparim aeg fotosessiooni - see on koidikul.\nSunset ka võimalik kaunistada raami, kuid seal on natuke vähem pehme kui koit, kuid rohkem värve.\nPhotoshoot võib läbi viia ka vahemikus 12 ja 14 tundi ööpäevas( kõige sobivam aeg sel juhul, kui te kasutate regulaarselt kaamera).\nKui valite laulu raami( sõltuvalt fotosessiooni idee), püüdke vältida seda märke inimtegevusest, teisisõnu, oleks palju parem, kui leiad üksildane mahajäetud koht ja ei kuluta seda rannas.\ntekitavad Siin on nimekiri kõige sobivam mere fotosessioon kujutab:\nKui olete kindel figuuri, võite proovida kujutada täispikk eestpoolt fotograaf. Aga parema kohaletoimetamise selle väliseid andmeid tuleks kasutada täielikus kasvu tekitab väikese kannapöörde( seista polubokom fotograafi).\non vaja hoolikalt kasutada poos istudes. Pea meeles, et ujumistrikoo saab näha kõiki joonisel vigu. Seda ei saa kinnitada, looder tugevalt vältida kortsude teket organismis. Need asendid saab kasutada, kui me loobuma ujumistrikoo suurtesse, suvel kleidid.\nOdavam on tõenäoliselt tekitavad rannas lamavasse asendisse. Ja siin on oluline kaasata mao ja säilitada ilus painet tagasi.\nPange tähele, et teie keha on vees näeb välja väga teistmoodi kui reaalses elus. See on nii, nagu oleks lõigatud koht, kus vesi lõpeb. See osa kehas, mis on nähtamatu vee all või kaadris on nähtav moonutusi.\nNiisiis, kui sa läksid vette ja sai vale, see võib tunduda, et sa lihtsalt ei ole jalgades või kätes. Selle vältimiseks alati proovida minna vette aasta ühine joon põlve, millele järgneb poos puusad line, siis - rinnal line jne - poosid rangluu. Allapoole põlvi vees pildistada ei ole soovitav, see rikub visuaalse raami, teeb sind lühem ja lisab kaalu.\nSiin taandub valides edukas nurk. Taustal ei ole erilist rolli. Rõhk muutub nägu, kuid see saab olema hea, kui taustal rääkida merele, kalju, kivine rand, jaht, mitte tavaline, täidiseks turistid rannas.\nmeri on harva rahulik. See liigub, see muutub. Oleks tore edastada see liikumine fotol. Saate edastada nii rahulikku kui ka kiiret rütmi. Näiteks: teha mitmeid kaadrid kõnnib mööda mere laine, või kiire ja lõbus töötab märjal, kaetud rannas lained.\nSamuti liikumine võib merd püütud lained ise: istuda neile frolicking, lollitamine. Tuleb meeles pidada, eeliste kohta Välimus: Ärge unustage, et hoida lihased toonides ja kõht sisse tõmmatud.\nSelline fotosessiooni ei ole odav, kuid tulemus sulle muljet. Paljudes kuurortides saab edasi leida fotograaf mis pakuvad teenuseid veealuse tulistamist. Sa peaksid valmistuma ennast fotolõnda tegema.\nPeamine asi selles ei ole karta vett. Olles vee all, kujutlege, et olete kaalutu. Nii et see on umbes. Teie keha muutub raskesti vabaks. Asetage, sirutage keha, venitage oma sokid, käed, pöörlege. Püüdke oma silmi sulgeda.\nMõelge juba varustusele. Märkus foto Näiteks: veealuse hämmastav välimus ilus sõidab koos ebaloomulikult pika rongi.\nMake-up tuleb teha veekindlate toodetega ja juuksed on lihtsalt lahustumatud.\nparim poseerima fotosessiooni olemusest otsingu siin http://woman-l.ru/pozy-dlya-fotosessii-na-prirode/\nSea seotud vastuolusid. See võib olla nii rahulik ja tormine, salapärane ja läbipaistev nagu vesi, romantiline ja traagiline. Merefotograafia idee valimisel ärge olge neist omadustest liiga kaugel. Teie pilt peaks olema ka mereuundumuse jätkumine.\nPoosid romantilises stiilis läbima mitte ainult sisuliselt oma pilt, vaid ka looduse mere - nostalgiline, kurb rõõmu, kurbuse, üksinduse, sisemine ilu, ja nii edasi. Seetõttu ei tohiks tekitada midagi ebaloomulikku, eriti läikivate ajakirjade moodsate kujutiste tähiseid.\nMake-up on parem valida looduslik. Mis juuksed ja ei viitsinud - lase tuul ise teeb seda teile - tema juuksed maha üle tema õlgadele ja ei karda, isegi kui nad on segaduses või volang. See on isegi pluss. Maksimaalne, mida saate teha koos nendega - see on lihtne koguda koost, kuid nii, et üksiktegevused olid veel tuul. Saate juukseid oma kätega koguda, hoides neid peopesaga, mis soodustab kaela joont.\nKui ressursid lubavad, on vaja töötada välja huvitav teemaline pilt. Näiteks: merineitsi, naiadid, sireenid jneMida süngeim pilt, seda tumedam on olukord. Parem on tulistada sireeni kuu ja kividega. Väikese merineitsi jaoks läheb koitu. Naiadide jaoks - hämarik.\nParem on pildistada neid pilte kas vees või kivises kaldal. Kostüümid sobivad kerakute ja istuva asendi korral. Merineitsi jaoks on võimalik Arieli äratuntav kuju kleepida.


Aston Martin toob Vantage ringrajale - Auto.pub\nAston Martin toob Vantage ringrajale\nAston Martini spordidivisjon R-Motorsport teatas ametlikult monosarja Aston Martin Vantage Cup loomisest, mis järgmisel aastal külastab mitmeid ringradu Euroopas ning ülejärgmisel hooajal juba ka Aasiat.\nSarja loomisele pühendatud üritusel ütles R-Motorspordi juht Florian Kamelger, et auto, mille valmistab ette Team AF Racing sab olema sedavõrd sportlik, et selle pakutav jõud ja tase rõõmustavad nii osavõtjaid, kui ka publikut. Hetkel pole autode sooritusvõime kohta midagi veel avalikustatud ning ka radade nimekiri on veel kinnitamata.\nAuto kohta võib ennustada, et kaalu vähendamise vahetatakse huvides metallist keredetailid süsinikkiust valmistatute vastu ning interjöörist eemaldatakse kõik liigne. Samuti paigaldatakse turvapuur.\nAston Martini tegevjuhi sõnul tahetakse uue sarjaga tõsta brändi tuntust ning pakkuda oma klientidele meeldivat autospordikogemust. Osavõtukõlbulik auto maksab umbes 250000 eurot, mis Aston Martini klientide rahakotte ei peaks väga ületamatu suurus olema.


Kui lõhn on kahjulik. Madalad temperatuurid ja lühikesed pesuprogrammid, ei tule inimese tervisele kasuks | Kodus.ee\nPesemise efektiivsust ei määra see, kas toode on lõhnastatud või mitte. | Shutterstock\nKas puhas pesu peab tingimata kunstipäraselt lillede järgi lõhnama? Mismoodi lõhnab puhas pesu tegelikult? Kas pesuvahendi aroom on kahjulik?\n10–40% rahvastikust on lõhnade suhtes tundlikud. Lõhnatundlikkus ei ole allergia, vaid kesknärvisüsteemi erakordselt tugev reaktsioon lõhnadele. Selle all kannatavad eriti keskealised ja vanemad naised.\nLõhnavabu vahendeid on hakatud eelistama, sest tänapäeval lisatakse lõhnaaineid paljudesse toodetesse kõikjal meie ümber. Kes otsib, võib põhimõtteliselt leida isegi lastele mõeldud kommilõhnalisi CD-plaate! Lõhnastamata toodetega püütakse vältida liiga paljude lõhnade ja aroomidega kokkupuutumist. See on tähtis näiteks\nLapse ja beebi nahk on alati õrnem kui täiskasvanu oma, aga tegelikult pole olemas mingeid uuringutele toetuvaid soovitusi kasutada lastega peredes nimelt lõhnastamata pesuvahendeid. Allergiate ennetamiseks ainult sellest faktorist ei piisa. Lihtsalt kindluse mõttes võimalike allergiatekitajate vältimine võib allergiate riski koguni tõsta.\nPesemise efektiivsust ei määra see, kas toode on lõhnastatud või mitte. Pulbrilise ja vedela toote vahel on erinevus: pulber puhastab pisut paremini. Teisest küljest sobib tundliku nahaga inimesele paremini just vedel pesuvahend, sest pulbrilisest jääb kergemini ainejääke riietesse. Ökopoodide valikus olevate ökopesuvahendite efektiivsus varieerub suuremal määral kui tavakaupluste omas.\nLõhnastamata pesuvahendite keemiline koormus on väiksem kui lõhnastatute oma, nii et koormus on väiksem ka keskkonna suhtes. Toodete doseerimisjuhistes on sageli rõhutatud tundliku nahaga tarbija seisukohalt pesuvahendi piisavat minimaalset annust, sel juhul kasutatakse toodet ehk vähem. Lõhnatus iseenesest ei tähenda, et toode oleks automaatselt ökopesuvahend.\nPesuvahendit ära doseeri üle soovitatu\nPesumasinate lühemad programmid hoiavad sageli loputuskordades kokku, nii et pesuvahendit võib jääda riide külge ja pesumasinasse. Lisaloputus või pikem programm võib pesu värskendada. Pesuvahendit ei maksa kunagi doseerida rohkem, kui juhendites soovitatud ja pesumasinat tuleb regulaarselt puhastada. Tasub ka kontrollida, et pesu pestakse piisaval temperatuuril, soovitatavalt 60 kraadi juures. Pesupesemise ökoloogilisus, nagu näiteks madalad temperatuurid ja lühikesed programmid, ei tule inimese tervisele kasuks.\nKas ise maksa pesuvahendit lisaks lõhnastada.Ei tasu kasutada eeterlikke õlisid, eriti juhul, kui tegemist on tundliku nahaga inimesega. Iga kord pole selge, mida eeterlikud õlid sisaldavad. Kui tahad lõhnavat pesupesemisvahendit, on turvalisem valida siiski eelnevalt lõhnastatud toode.\nImeline abiline köögikapist, mis kodu puhtaks teeb


Jooksmine on mõnus: Talvine ettevalmistav etapp\nTalvine ettevalmistav etapp\nSelle aasta talvise ettevalmistusetapi olen jaganud kaheks osaks. Esimene kontrollpunkt on kahe kuu pärast toimuv Tartu suusamaraton ja teine kontrollpunkt omakorda kahe kuu pärast toimuv Rotterdami maraton. Mõlemad kontrollvõistlused toimuvad eelmise aastaga sama ajal ja nende põhjal loodan saada tagasisidet, milline olen tasemelt võrreldes eelmise aastaga.\nMõlema kahekuulise osa olen omakorda jaganud kaheks 4-nädalaseks tsükliks (3+1). See tähendab kolm nädalat järk-järgult kasvavas mahus treeninguid ja seejärel puhke(taastumis)nädal. Võimalik oleks treenida ka 2+1 rütmis (3 nädalase tsükli kaupa), kuid vaatasin, et 3+1 nädalat võrdub ühe kuuga ja see klapib paremini kontrollvõistluste aegadega.\nTreeningnädalasse on kavandatud kolm põhitreeningut: üks jõutreening, üks kiirem jooks ning üks pikk ots. Iga põhitreeningu vahele tuleb jätta taastumiseks üks rahulikum päev, kus kas ei tee midagi (puhkan) või teen mingi taastava iseloomuga treeningu.\nMõlemal kahekuulisel osal on natuke erinev rõhuasetus (suund), mis tähendab, et kuigi põhitreeningud jäävad samaks, muudan peale Tartu suusamaratoni natuke põhitreeningute rõhuasetusi.\nEttevalmistaval etapil, mida nimetatakse ka põhja ladumise perioodiks, on suund vastupidavuse ja jõu arendamisel. Need on kaks komponenti, mis on eelduseks hilisema kiirusliku vastupidavuse ja jõu arendamiseks.\nVastupidavuse arendamisel on treeningvahendiks pikk rahulik jooks. Jõutreeninguks on lihasjõu ja jõuvastupidavuse arendamiseks erialased jõuharjutused oma keha raskusega (erinevad hüpped, staatilised jõuharjutused jne). Kolmandaks, selleks et jooksutehnika talvega päris ära ei laguneks ning lihastes hoida erksust, on kavas üks tempokam treening.\nTreeningutest katsun igal juhul ära teha põhitreeningud. Muude siduvate või taastavate vahetreeningute ärajäämise üle ma ei muretse. Olen aru saanud, et sageli lisa puhkepäev muudab rasked põhitreeningud jõukohaseks ja nende kasutegur on sedasi suurem.\nPika otsa olen kavandanud nädalavahetusele. Pikk ots on koormav ja sellest taastumine kulgeb mul päris pikalt. Kavandan seetõttu pika jooksu laupäevale, et jääks enne järgmist trenni kaks puhkepäeva vahele. Samas nädalavahetused ei ole vennad ning pühapäev jääb varupäevaks, kus võin ka joosta pika otsa, kui laupäeval mingil põhjusel ei saa kavandatud trenni teha. Siis üks või kaks puhkepäeva ja teisipäeval jõutrenn. Siis taas puhkepäev ning neljapäeval tempojooks. Ja sellises rütmis kõik ettevalmistusperioodi nädalad.\nPean oluliseks, et eesmärgiks ei ole teha palju ja keskpäraseid treeninguid vaid pigem vähem ja kvaliteetselt. Selleks peab põhitreeninguks olema organism puhanud ja taastunud.\nTreeningplaani tehes tuleb kavandada aega puhkuseks ja mitte treenida kõvasti iga päev. Puhkus põhitreeningute vahel ei pea tähendama mitte midagi tegemist. Vahele võib teha taastumiseks lühikesi sörkjookse, suusatamist, kepikõndi, ujumist jne. Samas tuleb jälgida, et need lisatreeningud kokkuvõttes koos põhitreeningutega liiga koormavaks ei muutuks. Koormuse sobivust saab jälgida nii hommikuse pulsi kui põhitreeningu järgse taastumispulsi järgi. Kui need hakkavad paigast ära minema tuleb vähendada koormust.\nJärgnevates postitustes siis igast põhitreeningust pikemalt.\nRünno Ruul January 12, 2012 at 8:42 PM\nKas teed tugevad trennid arvestades pulssi või kiirust? ja mis tempoga arvestad pikka jooksu tehes?\nVaga vesi January 13, 2012 at 11:31 AM\nEttevalmistaval etapil pikka jooksu tehes ei ole kiirus ega kilometraaz oluline. Jälgin hetkel jalgadel oldud koguaega ja katsun hoida pulsi madalal.\nixs January 14, 2012 at 9:57 AM\nMinul talvine ettevalmistus peaaegu sama. Palju Sa plaanid talvel joosta kilomeetreid kuus? Edu treenimises!\nVaga vesi January 15, 2012 at 10:57 PM\nKuni Tartu maratonini plaanin teha jooksu u 30-35 km ja sama palju (või natuke rohkem) suusatada. Pärast Tartu maratoni asendan suusatamise jooksuga. Samas arvan, et teise poolde üle 60 km nädalas jooksu ei kavanda\n2012 aasta New York maratonile registreerimine on ...


Ants Puusild: psühhiaatriliste haiguste ravi võiks olla Eestis paremini kättesaadav - Meditsiiniuudised\nAnts Puusild: psühhiaatriliste haiguste ravi võiks olla Eestis paremini kättesaadav\nAnts Puusild Pärnu psühhiaatriakliinikust kinnitas, et aastatega on Eesti inimesed muutunud teadlikumaks psühhiaatriliste haiguste olemusest ning pöörduvad ise sagedamini spetsialistide poole. Sellest tulenevalt on psühholoogide ja psühhiaatrite järjekorrad muutunud kordades pikemaks. Ühtlasi ei ole kõik, näiteks mõned spetsiifilised ja väga vajalikud skisofreeniaravimid täna võrdselt üle Eesti kättesaadavad.\n„Psühhiaatriliste haiguste ravi on Eestis samal tasemel kui mujal läänemaailmas, kuid muret teevad eelkõige pikad järjekorrad, mistõttu ei jõua abi selle vajajateni ikkagi nii kiiresti kui võiks,“ märkis Pärnu psühhiaatriakliiniku juht Ants Puusild. „Laias laastus võiks tuua sellise näite, et kui 15 aastat tagasi oli Pärnus üks psühhiaater ja järjekordi ei olnud, siis täna on 11 psühhiaatrit ja järjekorrad on mitu kuud pikad. Usun, et sarnane tendents on märgatav ka mujal Eestis.“


Kings Ice online registreerimine. Mängi tasuta online mängu Ice Kings\nAlternatiivsed nimed: Ice Kings\nMängi Kings Ice\nKui te olete väsinud ilmetu mäng kodumaiste mängijate initsiatiivi enda kätte - olla juht ja treener edukamaid hokimeeskond mäng Kings Ice online! Proovige staatus spordi juhtimise ja strateeg tähelepanuväärne jää lahinguid.\nAga enne kui me hakkame mängima mängu online Ice Kings juhime teie tähelepanu tehniliste aspektide oma osa.\nTänu oma lihtsuse ja hea graafika optimeerimine Kings Ice online mäng, kus madalaima võimaliku süsteemi nõuded:\nVõib kasutada mis tahes brauser ja minimaalse Interneti-ühenduse kiirus\nOsale mängus Kings Ice - kui protsess lihtne ja lühike. Sisestage oma kasutajatunnus ning aadress praegune e-posti kasti. Siis täpsustada sugu, elukohariik ja riik oma soovitud tulevikku meeskond (kodakondsuse hokimängijaid) ja isegi parool kinnitust. Nüüd on ainult nõustuda kolme punkti eeskirjad ja tingimused osalemiseks mängus ja teie registreerimine Kings Ice valmis. Kui saate meili lingiga konto aktiveerimiseks ja kinnitas täpselt, mida sa vajad Kings Ice register, logi sisse ja minna võidab!\nOnline Game Ice Kings - klassikaline jäähoki manager, kus sa arendada oma stiili mängu ja muidugi tõestama oma tõhusust, nagu treener ja meeskonna juht. Te alustate mängu mängida online-Ice Kings, et valida põhilised oskused oma hokiklubi: võistkonna nimi, embleem, kujund, mis tahes täiendavaid trahve. See aitab teil eriline ehitaja.\nEdasi minna on esimene ülesanne, mis koosneb kolmest etapist. Iga etapp - üks sõbralik mäng, kus sa hakkad rakendama oma taktika ja analüüsida tugevate / nõrkade külgede oma meeskonda. See teave on väga kasulik, et sa tulevikus koolitus ja parandada meeskonna pingereas. Teie käsutuses 22 hoki. Neid koolitada, mudeli mõjude, kehalise aktiivsuse tõstmiseks üldiselt teha kõike järgmises mängus olla lõigatud üle.\nKõigis 22 mängijat on oskusi ja võimeid:\nFüüsiline valmisolek - protsent nimetust kuidas väsinud mängija\nOskused - näitab klassi mängija, tema mängu jõudlust\nMoraal - sõltub täitmise match\nSeisukoht mängija (kaitsja, ründaja, ja nii )\nReastusasendis (ilma lisatasuta positsiooni mängija ei asenda)\nSinu ülesanne on, et oleks võimalik välja töötada ja levitada neid omadusi nii, et selle käigus mäng saada minimaalselt kahju ja saada kõige välja iga taotluse mängija. Tõepoolest, enne suuri turniire, rohkem ja rohkem taktitundeliselt käituda oma vastast.\nAga mäng Kings Ice Online - see ei ole lihtsalt tagaajamine Ratas ja meeskonda treenida. Siin on sul võimalik parandada oma liuväli, palgata töötajaid nagu arstid ja massöörid. Peale nende, peate mõned treenerid aitavad arendada meeskonna oskused, muide, et väravavaht on vaja ka eraldi treener. Kogemuste vahetamine ostmine mängijad siin ka asjakohane - kui te olete andekas treener, saate teha head raha peal.\nVõib mängida Kings Ice, on enamasti meessoost publikule, kuid tüdrukud võivad proovida oma kätt. See on täpselt nii, kui me ei suuda tõestada - mängida Kings Ice ei pruugi olla "tõeline mees" asi olla seikluslik ja visionäär strateeg.\nOnline Game Ice Kings armastavad jää ja litrit!\nMängud Online MMORPG mänge võrgus Kings Ice


Minu elu pisiasjad: Albumite suurmood\nTäna ma tegelen albumitega. See on suur töö. Ma ei saa /ei või/ albumeid minema visata, sest need on nii väärtuslikud. Neid albumeid on üle 30 (lugemine läks sassi). Ma ei saa ka kõiki albumeid endaga kaasa kolida, sest minu uues kodus on 2/3 vähem pinda kui praeguses. Te ju mõistate, milles on probleem.\nMida teha albumitega?\nKõigepeal ma vaatan neid, ammu pole vaadanud. Korrastan veidi, lahtised pildid kleebin tagasi, aukudesse lisan uusi. Millegipärast on mõned albumid väga ära räsitud. On pilte võetud, aga tagasi pole enam pandud.\nNeed ei ole mitte ainult perealbumid, vaid eelkõige kellegi isiklikud.\nMinu emapoolsed vanavanemad (papi ja mammi) olid mõlemad õpetajad. Nendele on tänulikud õpilased ja kallid kolleegid kinkinud tähtpäevade puhul suuri nahkalbumeid, millel on peal ka graveeritud hõbeplaat ja sisse kirjutatud pühendus koos allkirjadega.\nAlbum pühendusega "Kallile vennale...60. sünnipäeva puhul õdedelt..." on täidetud piltidega isa enda poolt siis, kui ta jäi haigeks. Piltide sorteerimine ja albumisse kleepimine oli tema vaimsetest hobidest üks viimaseid ( lugeda ja kirjutada ta enam ei saanud, hiljem ka rääkida mitte). Valik on isegi naljakas, sest pilte on pandud suvalt- lapsepõlveaegsed hobused koplis segamini Gruusia sõjateede ja sanatooriumi piltidega. Aga ka väga haruldasi perepilte. Sellisena ongi see album armas.\nKui mu ema jäi haigeks (esimene infarkt), siis ta tegi oma maitse järgi laste ja lastelaste albumi. Kõigepealt olid seal poiste pulmapildid, siis tulid lapselapsed riburadapidi. Kui ema läks, siis oli tal 5 lapselast. Nüüd on tal 10 lapselast ja 14 lapselapselast. Seda albumit olen ma hiljem täiendanud piltidega ja allkirjadega.\nMa jätan siin pikemalt mainimata, et albumeid on igast eluperioodist. Kui tuli juba värviliste piltide aeg, siis tulid ka teistsugused albumid - sellised moodsamad, polnud vaja pilte kleepida, neid pandi kiletaskutesse\nNüüd on pildid kõik arvutis (või kus iganes), õnneks pole neid füüsiliselt enam siin. Ma saan ka nüüd vahel paberil pilte, näiteks klassi- ja koolipilte, aga neid on vähe selle kõrval, mis on albumites.\nVähe sellest - pilte on ka karpides. Õnneks on paremad ikkagi albumitesse koondatud. Mina pole üldiselt matusepiltide poolt. Parem, kui neid ei tehtaks üldse. Eriti lahtisest kirstust.\nMida ma siis teen nende rohkete albumitega?\nJagan laiali oma vendade ja teiste sugulaste vahel. Igaüks saab vähemalt 5 albumit. Ja tütar viigu oma albumid ka lõpuks ära. Jäävad minu isklikud ja siis veel mõned armsad perealbumid, mida kiivalt endale hoian.\nPosted by helle at 7/08/2013\nKas mõnele muuseumile, näiteks ERMile võiks need huvi pakkuda? Pakkuda võiks ju küll...\nMinu kadunud äi ja ämm olid samuti õpetajad ning olid pea igalt lennult saanud kingiks albumi + kuhjades pühendustega vaase/pilte jms.\nMa olin sunnitud need lihtsalt ära põletama, sest loogiliselt on kõigil kes pildi andsid originaal ju ka enesel olemas. Samuti ei tahtnud kool- ka neil on lendude pildid olemas. Kõige raskem oli esemetega. Prügikasti ja nimega asju ei pane...\nhästi totter olukord. Ja mina õppisin sellest seda, et enam kellelegi asju ei kingi ja suveniire ei too...:)\nenda albumitest aga, kui raha on, soovitan teha raamatud. sinna mahub kordades rohkem, kui albumisse ( saab nt kollaaze teha) Raamatut on riiulis parem hoida. Ja kui tekst juurde kirjutada saabki parimatest parima kokkuvõtte, mida ehk ka lapse-lapse-lapse-lapsed ära ei põlga?:)\nJah, kõik on õige. Asjade ja esemetega pole midagi teha. Mul on ka kristallvaase ja -kausse, mis kunagi kingitud. Ja nahkkarpe ja nahast märkmikke, ikka kõik parimate soovidega kinkijate poolt. Need ei kulu ära ja ei saa iial otsa.\nViimasel ajal kingitakse õpetajale kinkekaarte - mul on 2 spaateenustega ootamas. Üks Pärnus ja teine kodukoha läheduses olevas taastuskeskuses.\nInimesed on nii kenad, just äsja helistas vallavanem ja pakkus abi kolimisel.\nMul üks tuttav revideerib praegu oma albumeid. Otsustas, et albumid võtavad palju ruumi ja paneb pildid karpidesse.\nMis päevikutesse puutub, siis need hoia alles. Mitte enda, vaid nende tarbeks, kes hiljem sinu elust ja mõtetest huvitatud on.Eks nemad siis ka viskavad ära, kui peale lugemist enam huvi ei paku.\nTegelen ise praegu oma armsa õe päevikute ja fotode sorteerimisega. Päevikutest sain teada paljut, millest mul enne, tema eluajal, aimugi polnud.\nOi, tere, Ingrid!\nAlbumitest piltide väljavõtmine oleks minu arust terviku lõhkumine ja peale selle pole see ka kadudeta võimalik, sest pildid on kleebitud enamasti.\nImelik asi, oma keskkooliaegseid päevikuid pole ma veel leidnudki. Võibolla olen need juba varem häviatnud?\nAga leidsin oma isa abiturinedipäeviku aastast 1936/37, Rakvere Ühisgümnaasium. Täitsa haruldane, sellest polnud üldse teadlik. Väga ilus loetav käekiri ja tint-paber ka korras. Isa oli meil samasugune grafomaan kui minagi!!!\nOsa asju pakin lihtsalt kaasa, eks ma siis pensionieas loen ja uurin arhiivi.\narvan, et las ikka albumid jäävad sellisel kujul. Eriti, kui neil paksud kaaned ja lehed.\nKüll Sul peab ikka seda kultuurikihti olema, et kogu aeg leiad midagi :P\nToredasse kohta sattusin!\nOma tädi surma järgselt olin ka hädas piltidega,aga tegin nii:keda tundsin jätsin pildi alles.Võõrad põletasin.Olen metsa vahel jalutades leidnud lõhkitõmmatud vanade fotodega albumi,jumal teab,kuidas sinna sattunud/visatud.Ei soovi ühelegi mälestusele sellist võigast saatust.\n„Kui palju on asju, mida ma ei vaja.“ (Sokrates)\nMöödunut ei ole me võimelised muutma (Cicero)


Virtuaalreaalsuse (VR) prillid - ülevaade erinevatest võimalustest - MaruVR\n2010. aastal nokitses 16-aastane Palmer Luckey oma vanemate garaažis valmis virtuaalreaalsuse peaseadme, mille hiljem Facebook 3 miljardi dollari eest ära ostis. See käivitas tehnoloogilise buumi, kus kõik maailma suurimad tehnoloogiaettevõtted proovivad sellest uuest turust tükikest endale saada.\nVR-seadmed võib jagada kolmeks: arvuti külge käivad, mobiilsed ja eraldi “standalone” seadmed. Arvuti külge käivad VR-seadmed on juhtmega ühendatud arvutiga (eksisteerib ka juhtmeta lahendusi), mis lubab peaseadmesse kuvada väga võimast 3D-graafikat. Mobiilses peaseadmes käib nutitelefon, mis toimib nii VR-ekraanina kui ka seadme “ajuna”. On ka eraldi mobiilsed standalone seadmed, kus peaseade ja muu tehnika on kokku ehitatud ja eraldi nutitelefoni või arvutit enam vaja pole.\nIgal seadmel on omad plussid ja miinused – mobiilseid seadmeid on näiteks lihtsam üritustele kaasa võtta ja üles seada, aga fotorealistliku graafika näitamiseks pole neil piisavalt võimsust. Samuti erinevad seadmete puldid või võimalus ruumis ringi liikuda. Alljärgnevalt anname lühikese ülevaate kõige levinumatest VR-seadmetest.\nArvuti külge ühendatav pultidega peaseade, mis võimaldab virtuaalselt ringi liikuda suures ruumis. Peamiselt mõeldud mängude ja 3D-graafika rakenduste jaoks, ruumis peab üles sättima ka “majakad”. Hind: umbes 600 eurot, lisaks vajalik võimas arvuti. 2018. aastal tuli müügile ka võimsam Vive Pro versioon, mille täiskomplekt maksab umbes 1400 eurot (samuti on vajalik ka võimas arvuti).\nArvuti külge ühendatav pultidega peaseade, mis võimaldab ka virtuaalmaailmas ringi liikuda. Ergonoomiline ja üsna kiiresti ülesseatav, peamiselt mõeldud mängude ja 3D-graafika rakenduste jaoks. Tegu on “tavalise” Oculus Rifti 2019. aasta edasiarendusega, vana versiooni enam ei müüda. Hind: umbes 400 eurot, lisaks vajalik võimas arvuti.\nArvuti külge ühendatav pultidega peaseade, mis võimaldab virtuaalselt ringi liikuda. Võimaldab konkurentidest kõrgemat kaadrisagedust ning laiemat vaatevälja. Valve Index ja HTC Vive kasutavad sama tehnoloogiat, nii et nende pulte ja majakaid saab omavahel kombineerida. Täiskomplekti hind umbes 1000 eurot, müügil alates 2019.\nPlaystation 4 mängukonsooli külge ühendatav pultidega peaseade. Mitte nii võimas, kui arvuti külge ühendatavad peaseadmed, mõeldud ainult mängude ja Playstationi rakenduste jaoks. Hind: 300-400 eurot, lisaks vajalik umbes 400-eurone Playstation 4 mängukonsool. Töötab ka tulevase Playstation 5 konsooliga, kuigi eeldatavasti tuleb sellele PSVR-i uusversioon.\nMicrosoft MR seadmed (Dell, Asus jne.)\nSegadusseajavast nimest hoolimata on tegu arvuti külge ühendatava pultidega VR-peaseadmega. Mitte nii mugav, kui HTC Vive või Oculus Rift, võimaldab ruumis ringi liikuda ning ei vaja väliseid sensoreid. Hind: 300-600 eurot, lisaks vajalik võimas arvuti.\nMobiilne standalone peaseade, mis võimaldab ruumis ringi liikuda. Mõeldud peamiselt mängudeks ja 3D rakendusteks, kuigi mitte nii võimas, kui arvutiga ühendatavad peaseadmed. Kaasas on ka kaks pulti, mida saab ruumiliselt kasutada. Oculus Questi eeliseks on mobiilsus ja juhtmevabadus, samuti kirju mängudevalik. Hind: 400-500 eurot, müügil alates 2019.\nMobiilne standalone peaseade, mis ei vaja telefoni ega arvutit. Ideaalne 360 kraadi videode vaatamiseks ja lihtsamate 3D mängude mängimiseks, samuti on kaasas pult. Hind umbes 300 eurot, müügil alates 2018. aastast.\nNintendo Switch käsikonsooli jaoks mõeldud papist VR-lahendus, mõeldud peamiselt lastele. Põhiline fookus on papist konstruktori kokkupanekul ja lühikestel VR-demodel. Nintendo Switchi tehnoloogia ei ole piisavalt võimas VR-rakenduste jaoks ja seetõttu ei ole Labo mõeldud pikemaks kasutamiseks. Hind: umbes 90 eurot, vajalik 350-eurone Nintendo Switch konsool.\nSamsungi nutitelefonide jaoks mõeldud peaseade. Nutitelefoni kohta võimas ja kasutajamugav, aga ei luba ruumis ringi liikuda. Sobib väga hästi 360 kraadi videode vaatamiseks, uuematel versioonidel on ka pult. Hind: umbes 100 eurot, vajab Samsungi nutitelefoni (näiteks S10 – umbes 550 eurot).\nHTC tulevane arvutiga ühendatav peaseade, millel pole väliseid majakaid/sensoreid. Ei ole mõeldud HTC Vive’i asendamiseks, vaid paralleelseks tooteliiniks. On vihjatud ka nutitelefoniga ühendamise võimalusele. Müügile tuleb 2019. aastal.\nMobiilne standalone peaseade, mis võimaldab ruumis ringi liikuda. Kaasas on ka kaks pulti, mida saab ruumiliselt kasutada. Hind on umbes 700 eurot.\nLisaks ülalmainitutele eksisteerib veel väga palju odavama klassi VR-peaseadmeid, mis on mõeldud telefoni pea külge kinnitamiseks, näiteks Google Cardboard või Hiina plastikseadmed. Kuigi hea telefoni ja mugava hoidja korral on võimalik saada adekvaatne VR elamus, ei ole need telefonid VR-kasutuse jaoks mõeldud.\nKuna iga telefonimudel on erinev, ei ole sellise vaatamisviisi juures võimalik välistada probleemide tekkimist (nt. merehaiguse tunne või lihtsalt ebameeldiv elamus), seetõttu soovitame pigem ülaloleva nimekirja seadmeid.


Marika keraamika - Sisustusweb.ee\n“Minu meelest on see tore, kui inimesel on mingisugune hobi. Mõnel on selleks tennisemäng, teisel naisekandmine, kolmandal purjetamine. Minul on keraamika ja remont,” ütleb armastatud näitlejanna Marika Korolev. Marika loomingut saab osta mõistagi pealinnast ja nüüd ka Kuressaare mööblikauplusest Ringtee 11.\n“Nagu paljud olulised asjad siis elus tulevad meie juurde ootamatult, jõudsin minagi keraamika juurde juhuslikult. Mu naabrinaine läks ühel hetkel keraamika kursustele, tema kaaslane jäi aga ootamatult haigeks ning tekkis üks vaba koht. Üle aia oli tal lihtne mind kutsuda, et tule ja ole väike asendus. Naljaga pooleks öeldult oli see tema poolt suur viga, sest ma läksin ja jäin kursustel käima tervelt pooleks aastaks.\n” Maalida ja joonistada on Marika armastanud juba ammusest ajast.“ Lapsena oleme kõik savi ning plastiliini voolinud ja rannas liivalosse ehitanud – see on ju ka teatud mõttes looming, kahjuks küll üsna ebapüsiv. Mis puutub käelisesse tegevusse, siis tuleb tunnistada, et olen kolm aastat UKUs (UKU - omaaegne rahvakunstimeistrite koondis) käsitööd õppinud ja mulle on väljastatud tikkija diplom.” teatab Marika. “Koolis oli võimalik valida kolme eriala vahel - kas õppida kokandust, minna sukapüksi-vahetüki-õmblejaks Punasesse RET-i või tikkijaks UKUsse. Sattusin muidugi sukapüksi-vahetüki-õmblejate auväärsesse meeskonda, aga mul õnnestus protesteerida ja teha üks näidis nõelapadi, mis osutus piisavalt heaks, nii, et sain tikkijate gruppi. Käsitööarmastus on tõesti juba ajast ammusest.”\nKeraamika pakub tohutult võimalusi nii vormi kui tehnika valikul. Korolevi looming on omanäoline ja heas mõttes kodune. Saaremaale toodud tööd on enamikus tehtud madalkuumusel (madal tähendab 1040°–1080°C), osa asju on ka kõrgkuumus-põletusega (1260-1300° C) Siin on koos klaasiga tehtud põletust ja käsimaalinguga asju.\nRäägitakse, et killud toovad õnne – ilmselt mitte klaasikunstniku ega keraamiku jaoks. “Ma pean tunnistama, et ühe suure kastitäie olen küll kogemata vastu maad visanud, ei tea kas see just õnne tõi aga ega midagi paha ka ei toonud. Vastupidi, andis hoopis inspiratsiooni keraamikaga edasi tegeleda ja otsida uusi ideid ning vorme. Killud käivad asja juurde. Mõned asjad viskaksin küll hää meelega ära kuid mul on toredad sõbrad, kes ütlevad, et kõik mis on sinu meelest nässu läinud anna meile!“\nMarikal on kodus üks lauake, kuhu käivad need asjad, mis ta enda meelest on välja praakinud, aga mis teiste jaoks osutuvad meeleolukateks ja vajalikeks. Tulemus on see, et sellele nurgalauale ei jäägi eriti midagi... Selle üle on Marikal ainult hea meel.\nKuigi see hobi nõuab palju aega, pole hirmu, et näitlemiseks enam mahti ei jää. Kõike jõuab kui tahtmist ja viitsimist on!\n“Suhtun keraamika tegemisse kui hobisse. Mina ei tee neid asju müügi pärast, ma teen seda rõõmu pärast. Töid koguneb aja jooksul ikka väga palju ja kõike oma koju ei jäta. Kui need veel kellelegi meelidivad... siis on see ju tore.”\nVaagnal kasutatud modellid - kalad ja vähid on Saaremaise päritoluga. “Ma olen ühte jalgapidi Saaremaaga seotud. Mereteema on mulle väga hingelähedane, olen ju veevalaja ja mere ääres üles kasvanud! Paralleele pole vaja kaugelt otsida.”\nVaata ka: www.herneskeraamika.ee\nTekst ja pildid: Tõnis Kipper\nkeraamika nõud marika korolev


Väljaandja vahetus toob ajakirjale Mood värske sisu, toimetuse ja välimuse | Fookus Meedia reklaamiveeb\nVäljaandja vahetus toob ajakirjale Mood värske sisu, toimetuse ja välimuse\nAlates septembrist annab Eesti ainsat moeajakirja Mood välja kirjastus Fookus Meedia. Ajakiri saab värske kujunduse, vahetub peatoimetaja ja senisest mitu korda suurem toimetus toob ajakirja uusi rubriike.\nAjakirja peatoimetajaks asub Marii Karell, kes on eelnevalt olnud mitme ajakirja peatoimetaja ja Eesti turul üliedukaks osutunud ajakirjaformaadi autor. Karelli juhtimisel on Eesti telemaastikule lisandunud ka mitu uut telesaadet (Ringvaade ETVs ja Radar Kanal 2s).\nMoe tegevtoimetaja on kümneaastase toimetajakogemusega Kai Väärtnõu. Kuukirja moeosa juhib Anu Lensment, kes on olnud moetoimetaja ka muuhulgas rahvusvaheliste kuukirjade Marie Claire ja Cosmopolitan Eesti väljaannetes.\nMoe uuenemisega kaasneb septembris ulatuslik turunduskampaania.


Shawn Mendesi ja Camila Cabello kogemus inspireeris naabreid kodusid turvalisemaks tegema - Kroonika\nShawn Mendesi ja Camila Cabello kogemus inspireeris naabreid kodusid turvalisemaks tegema\nShawn Mendes ja Camila Cabello, 2019\nMõne nädala eest tungis kurjategija Shawn Mendesi ja Camila Cabello koju ning võeti kaasa mehe auto. Selle tõttu otsustasid naabrid enda kodud turvalisemaks muuta.\nMendesi ja Cabello Hollywood Hillsi naabrid kulutavad tuhandeid dollareid uute turvasüsteemide peale, palgatud on ka mitmed relvastatud valvurid. Seda kõik viimastel kuudel toiminud sissemurdmiste tõttu, mille ohvriks tuntud muusikud langesid, kirjutas TMZ.\nUue varustuse hulka kuuluvad liikumisanduriga turvakaamerad, mis peletavad eemale liialt lähedale jõudnud kutsumata külalised. Uuenused on maksma läinud viis kuni kümme tuhat dollarit.\nLisaks on liitutud ka programmidega, kus endised politseinikud ja korravalvurid pakuvad nüüd eraturvateenust. Teenus maksab sada dollarit kuus, mille käigus eskordivad valvurid elanikud nende kodu esiukseni, külastavad kinnisvara kui pere on puhkusel ning töötavad käsikäes LA politsei ja alarmifirmadega.\nPolitsei arreteeris Mendesi ja Cabello koju murdnud kurjategija kuu alguses, kahltustads teda eelmisel kuul toimunud sissemurdmis. Sissemurdija oli lausa nii julge, et tegi tembu ajal, muusikud olid kodus. Siis võttis mees Mendesi auto võtme ja sõitis sellega minema, kirjutas TMZ.


Mudel: PUNANE JASPIS süda võtmehoidja\nPUNANE JASPIS on võrdsuse kristall, mis toob õigluse majja ja aitab sinu elus oleva ülekohtu ära lõpetada. Lisaks sellistele omadustele suudab Punane Jaspis tõsta energiaid ja muuta neid positiivsemaks. Punane Jaspis aitab elu stabiilsemaks ja rahulikumaks muuta. Eriliselt kasulik kristall nendel aastatel, kus on hiina astroloogiliseks elemendiks tuli.\nSüda sümboliseerib armastust, romantikat, emotsioone, tundeid, perekonna vahelist sidet, südametšakrat ja kirge. Südame sümbol toob just selliste elementidega seotud energiad kristallist välja.\n- Punane Jaspis on armastuse kristall, mis suurendab romantilises suhtes olevate inimeste vahelisi tundeid. Punase Jaspise süda sobib ideaalselt noortele, kes on just äsja enda elamise saanud. See on kristall, mis säilitab nende tundeid ja suurendab hoolivust üksteise suhtes.\n- Kristallväeese kodule, millele soovitakse head armastuse- ja suhteõnne. See on armastuse õnne kristall, mis suurendab armastust nii romantilises suhtes kui ka perekonna liikmete vahel.\n- Punane Jaspis sobib selle kodu võtmete külge, kus eelnevalt on teine perekond elanud ja kellel on olnud lahkuminek. Punase Jaspise süda blokeerib seda sama energiat, mis põhjustas nende lahkumineku teie perekonda üle kandmisel. See kaitseb sinu perekonda analoogse saatuse eest. Isegi, kui sellist olukorda ei ole olnud seal kodus, aitab see kaitsta perekonna lagunemise eest.\n- Punane Jaspis toob suhteõnne neile, kes on üksikud ja kes ootavad enda ellu unistuste kaaslast. Punase Jaspise süda suurendab võimalust suhte loomise ja armastatud inimese leidmise jaoks.\n- Hoia Punase Jaspise südant auto võtmete küljes, kui sa soovid endast eemale hoida pahatahtlikke, hooletuid ja mõtlematuid kaasliiklejaid. See on kristall, mis aitab sind eemale hoida teiste poolt põhjustatud probleemidest, mis sinu autot võivad kahjustada.\nKui kodus on olemas koht, kus võtmeid hoitakse, siis võiks seal olla ka Mäekristall geood. Seda selleks, et võtit selle peal hoida, kui selle võtmehoidja on Punasest Jaspisest. Mäekristall geood aitab võimendada ja taaselustada Punase Jaspise energiat.\nSildid: PUNANE JASPIS, Väeesemed, süda, südame talisman, punane jaspis süda, punane jaspis võtmehoidja, auto, kodu, maja, võtmehoidja


Karl Juhkami | Videovuti võidukäigust | Õhtuleht\nKarl Juhkami, 26. juuni 2018, 10:51\nTEHNIKASAJAND: Kas sina nägid suluseisu? Ei? Vaatame järele!Foto: AFP/Scanpix\nJalgpalli MMi B-alagrupi lõpplahendus oli ideaalne näide 21. sajandi jalgpallist. Unustage miljonite südameid köitnud totaalne jalgpall või ahhetama panev tiki-taka. Praegu räägime videovutist!\nPortugali ja Iraani kohtumine Saranskis oli kulgenud 90 minutit tavalist vutirada – Ricardo Quaresma oli järjekordse välisküljetabamusega lõunaeurooplased juhtima viinud ning Fernando Santose hoolealused olid B-alagruppi võitmas.\nNigeeria ründaja: Argentiinlased muutuvad närviliseks, kui me esimesena värava lööme\n26. juuni 2018, 12:44\nŠOKK! Egiptuse telekommentaator suri koondise viimast MM-mängu vaadates (2)\nPürenee poolsaare suurem riik madistas samal ajal Kaliningradis hiljuti Tallinnat väisanud ning Eestit klohminud Marokoga ja oli 1:2 kaotusseisus. Tulemus, mis jätnuks hispaanlased läänenaabrite järel grupis teiseks. Siis pandi käima aga videojalgpall.\nEsmalt suunas Kaliningradis filigraanse liigutusega palli väravasse vahetusest sekkunud Iago Aspas. Siiras rõõm sai kesta aga mõne sekundi, sest mõnikümmend meetrit eemal seisis äärekohtunik, lipp püsti. Samal ajal 1587 kilomeetrit ida pool ümbritsesid Iraani mängijad peakohtunik Enrique Cacerest ning nõudsid 0:1 kaotusseisus 11 meetri karistuslööki.\nSeejärel ei haaranud teleripuldi järele mitte ainult tavaline vutifänn, kes segases olukorras pildikastile volüümi juurde keeras, salamisi selgust otsides, vaid ka mõlema mängu arbiiter, kes kõrvaklappidest müstilist sosinat kuulis.\nPinge haripunktis, liikusid mõlema mängu õigusemõistjad oma väljakuäärse monitori juurde, et juba varem videokohtuniku poolt tehtud otsust oma silmaga kaeda (ning kinnitada). Siinkirjuta lause ei väljenda siiski piisavalt täpselt seda, kaua protsess mõlemas kohtumises aega võttis.\n30 sekundit, minut, poolteist, ligi kaks minutit, kuniks Hispaania viimaks oma viigiväravale kinnitust sai. Õiglaselt! Kuid selle minut ja 50 sekundit kestnud pausi jooksul jõudsid VARi pereringis kiruda kõik, kes seda vähegi soovisid. Aga ka kiidulaulu lõõritajatele anti sama pikk esinemisaeg.\nMõned sekundid hiljem sai teiselt ekraanilt näha, kuidas Iraani ja Portugali mängu peakohtunik Ravshan Irmatov ettesirutatud käega penaltipunkti suunas jooksis. Ka seal mängus oli kaks minutit ja 40 sekundit kestnud ootus päädinud lahendusega.\nNiisiis oli mõnekümne sekundilise reaalse mängu jooksul muutunud mõlema kohtumise skoor, mille tulemusena Hispaania grupi liidriks kerkis ning kaheksandikfinaalis Venemaa vastaseks sai. Portugal jäeti õigusemõistja(te) otsus(t)e tõttu, mida vutieksperdid üle maailma pigem laidavad, grupis aga teiseks.\nSeetõttu langes kaheksandikfinaalis Uruguayga vastamisi minev valitsev Euroopa meister samasse tabelipoolde (kui kõik loogilist radapidi kulgeb) Prantsusmaa, Brasiilia, Saksamaa, ja Belgia/Inglismaaga. Hispaania tee peal seisavad ees aga Jaapan, Mehhiko ja Taani.\nReaalsuses kestis mõlemas mängus otsustuspinge aga kaks minutit ning Iraani-Portugali mängust lahkus elekter alles kohtuniku lõpuvilega, kui oli selge, et Aasia riik alagrupist edasi ei pääsenud.\nÕhtust targemal hommikul on videokohtuniku teema aga jätkuvalt kuum. Vandenõuteoreetikud saavad jätkuvalt kiruda õigusemõistjate subjektiivsust ning kaheldava väärtusega otsuseid. Sealjuures mitte ainult väravate puhul, sest VARi nõudvaid situatsioone esines mõlemas kohtumises veelgi. Vahel kerimisvõimalust kasutati, vahel mitte.\nTeised on rahul, et õiglus suures plaanis võidutses. Vähemalt mõnes olukorras, mis muidu võinuks arbiiteril kahe silma vahele jätte.\nKui nüüd järele mõelda, siis videovuti võlud ja valud on pea äravahetamiseni sarnased sellele jalgpallile, mida maailm enne 14. juunil alanud suurturniiri armastas. Pingelised hetked, subjektiivsus, valed otsused, õiged otsused ja mis peamine – draama!\nNüüd lihtsalt peame enne vihahoo või kiidulaulu välja purskamiseks kaks minutit ootama, kuniks videopilti edasi-tagasi keritakse. Ja kes teab, äkki tuleb see 120sekundiline mõtlemisaeg meile kõigile emotsionaalselt isegi kasuks. Saab vahelduseks enne ütlemist ka mõelda.